SK Úradný vestník Európskej únie C 299/1

Šiesta výročná správa o vykonávaní jednotnej akcie Rady 2002/589/SZBP z 12. júla 2002 o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní

(2007/C 299/01)

ÚVOD

Rada 12. júla 2002 prijala jednotnú akciu Rady 2002/589/SZBP o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní. Vyzýva sa k nej (ku) každoročnému preskúmaniu krokov, ktoré sa podnikli v jej rámci. Odvtedy sa vypracovalo päť výročných správ.

EÚ je významným aktérom a prispievateľom v oblasti boja proti nedovolenému rozširovaniu a zhromažďovaniu RĽZ a ich munície. V nadväznosti na európsku bezpečnostnú stratégiu z roku 2003 Európska rada 15. – 16. decembra 2005 prijala stratégiu EÚ na boj proti nedovolenému hromadeniu ľahkých a ručných zbraní a ich munície a nedovolenému obchodovaniu s nimi. Tento dokument zdôrazňuje potrebu jednotnej politiky EÚ v oblasti bezpečnosti a rozvoja pri plnom využití prostriedkov, ktoré má EÚ k dispozícii na multilaterálnej a regionálnej úrovni, v rámci Európskej únie a jej vonkajších vzťahov. Slúži ako politické usmernenie pre činnosť EÚ v tejto oblasti prostredníctvom rôznych dostupných nástrojov, ako aj pre jej členské štáty.

Stratégia EÚ pre RĽZ naďalej zohľadňuje jednotnú akciu 2002/589/SZBP, ktorá bola základom pre osobitné opatrenia v Afrike, Ázii, Latinskej Amerike, na Balkáne a naposledy na Ukrajine. Od roku 1999 sa prostredníctvom rozhodnutí na vykonávanie tejto akcie zaviazalo približne 14,5 milióna EUR z finančných prostriedkov na SZBP.

Medzi iné politiky EÚ, ktoré sa týkajú tejto oblasti, patrí program EÚ na predchádzanie ozbrojeným konfliktom, ktorý vyzýva k rozvojovej pomoci zameranej na základné príčiny konfliktov, program EÚ pre zamedzenie nedovolenému obchodovaniu s konvenčnými zbraňami a boj proti nemu a usmernenia EÚ o deťoch a ozbrojených konfliktoch.

EÚ ostáva (na) čele spoločného boja a praktického úsilia o prevenciu nedovoleného obchodovania s ľahkými a ručnými zbraňami vo všetkých jeho aspektoch, boj proti nemu a jeho odstraňovanie a je zapojená do vykonávania akčného programu OSN na úrovni EÚ. Financovanie EÚ (prostredníctvom členských štátov, ERF, financovania Spoločenstva a rozpočtových zdrojov SZBP) je aj naďalej jedným z hlavných zdrojov finančnej pomoci na vykonávanie akčného programu OSN.

Na konferencii o preskúmaní akčného programu OSN predložila Európska únia 30. júna 2006 komplexný prehľad svojich činností na podporu boja proti nelegálne držaným ručným a ľahkým zbraniam. Zástupcovia predsedníctva EÚ (Rakúsko), sekretariátu Rady/Úradu osobného zástupcu VS a Európskej komisie predstavili celkovú politiku v oblasti ručných a ľahkých zbraní vychádzajúcu z novej stratégie EÚ v oblasti RĽZ a ich munície, a vysvetlili, akými sa táto stratégia premieta do konkrétnych činností prostredníctvom rôznych nástrojov.

Táto správa sa týka jednotnej akcie Rady 2002/589/SZBP, ako aj programu EÚ pre zamedzenie nedovolenému obchodovaniu s konvenčnými zbraňami a boj proti nemu, ktorý prijala Rada 26. júna 1997. Zameriava sa na činnosti uskutočnené počas roku 2006. Pripravil ju sekretariát Rady a obsahuje príspevky jednotlivých členských štátov.

Táto správa je rozdelená do troch častí a prílohy:

— časť I sa týka snáh členských štátov riešiť problémy týkajúce sa ručných a ľahkých zbraní;

— časť II sa zaoberá snahami súvisiacimi s medzinárodným vykonávaním;

— časť III sa týka účasti na práci medzinárodných a regionálnych organizácií;

— v prílohe sú uvedené koordinačné strediská pre RĽZ na národnej úrovni a koordinačné strediská v rámci inštitúcií EÚ.

I. VYKONÁVANIE V JEDNOTLIVÝCH ŠTÁTOCH

RAKÚSKO

Nový zákon o zahraničnom obchode z roku 2005 a následné nariadenie z roku 2006 výrazne zlepšili kontrolu vývozu zbraní. Po tom, ako v októbri 2005 nadobudol účinnosť nový rakúsky zákon o zahraničnom obchode (FTA, „Außenhandelsgesetz“), začiatkom roka 2006 nadobudlo účinnosť nariadenie o zahraničnom obchode (FTAR, Federal Law Gazette II, No. 121/2006), ktorým sa vykonáva FTA. Tieto vykonávacie právne predpisy harmonizujú udeľovanie povolení s relevantnými ustanoveniami Kódexu správania EÚ pri vývoze zbraní a pre rakúskych obchodníkov zavádzajú povinnosť dodržiavať ho. Vymedzuje tiež sprostredkovateľov a sprostredkovateľskú činnosti v súlade so spoločnou pozíciou Rady 2003/468/SZBP o kontrole sprostredkovania zbraní.

Rakúske nariadenie o vojnovom materiále a zoznam vojenského vybavenia iného ako vojnový materiál ministerstva hospodárstva a práce zodpovedajú spoločnému zoznamu vojenského materiálu EÚ. Rakúsky zoznam sa neustále aktualizuje, aby sa prispôsobil zneniu spoločného zoznamu vojenského materiálu EÚ. Podľa novej dohody o voľnom obchode podliehajú položky na spoločnom zozname vojenského materiálu EÚ požiadavke na povolenie pri vývoze, tranzite a sprostredkovaní. Obchod s tovarom, ktorý je na zozname vojenského materiálu EÚ, v rámci Spoločenstva podlieha s istými výnimkami kontrolnému postupu. Technická pomoc v súvislosti s vývojom, výrobou, manipuláciou, prevádzkou, údržbou alebo iným servisom, skladovaním, testovaním alebo rozširovaním konvenčných systémov zbraní s vojenským potenciálom sa nezaručuje, ak takáto pomoc odporuje reštriktívnym opatreniam na základe spoločných pozíci í alebo spoločných opatrení EÚ, rezolúciám OBSE alebo záväzným rezolúciám Bezpečnostnej rady OSN. Okrem toho nariadenie schválené ministerstvom obrany vymenúva vojnový materiál a iné zbrane, ktoré pripadajú do úvahy pre likvidáciu. Zoznam je zostavený na základe definícií pojmov EÚ a OBSE.

Postup

V období pred rakúskym predsedníctvom EÚ sa ďalej posilňovala spolupráca a koordinácia medzi ministerstvom zahraničných vecí, ministerstvom vnútra, ministerstvom hospodárstva a práce a ministerstvom obrany. Pravidelne sa konajú zasadnutia, na ktorých sa zúčastňujú tieto ministerstvá.

BELGICKO

V súlade so svojimi medzinárodnými záväzkami prijalo Belgicko 8. júna 2006 nový zákon o zbraniach [uverejnený v úradnom vestníku Belgicka (Moniteur Belge) 9. júna 2006] s cieľom lepšej kontroly najmä civilného držania RĽZ.

BULHARSKO

Neboli prijaté žiadne nové právne predpisy. Mechanizmy vnútroštátnej spolupráce, ministerskej a medzivládnej koordinácie a spôsoby a prostriedky výmeny informáci í medzi príslušnými úradmi a orgánmi činnými v trestnom konaní určujú a podrobne vymedzujú príslušné ustanovenia zákona o kontrole činností v oblasti zahraničného obchodu so zbraňami a tovarom a technológiami s dvojakým použitím. Stále platia informácie o legislatívnych opatreniach uvedené v národných správach o akčnom programe OSN o RĽZ z rokov 2002, 2003 a 2005.

Zmenou a doplnením zákona o výbušninách, strelných zbraniach a strelive z 9. mája 2006 sa zaviedol Európsky zbrojný pas (EFP). EFP je oficiálny doklad, ktorý sa vydáva osobe s povolením na nosenie a používanie strelnej zbrane pri prechode z územia jedného členského štátu EÚ na územie iného členského štátu. EFP obsahuje číslo; dátum vypršania platnosti; osobné údaje o držiteľovi; a typ, značku, model, kategóriu, kaliber a sériové číslo strelnej zbrane, ako aj informácie o type strelnej zbrane, pre ktorú je pas vystavený, a o zákazoch alebo povoleniach v dotknutých členských štátoch EÚ.

Hoci sa v období, ktorého sa správa dotýka, nezaviedli žiadne zmeny kontroly vývozu, v roku 2006 sa vzhľadom na pristúpenie Bulharska k EÚ 1. januára 2007 začal postup preskúmania platných právnych predpisov týkajúcich sa kontroly vývozu. Hlavným cieľom tohto preskúmania bolo zaručiť súdržnosť s ustanoveniami EÚ a ich dodržiavanie v oblasti kontroly vývozu, ako aj naďalej zlepšovať ich vykonávanie v praxi. Výsledkom bola zmena a doplnenie platného zákona o kontrole vývozu zbraní a tovaru s dvojakým použitím v bulharskom Národnom zhromaždení (nadobudol účinnosť začiatkom roku 2007). „Nový“ zákon o kontrole vývozu zachováva všetky zavedené opatrenia na kontrolu vývozu, ktoré upravujú obchod so zbraňami, a navyše posilňuje kontrolné opatrenia pri opätovnom vývoze, tranzite a sprostredkovaní (pričom presne dodržiava spoločnú pozíciu Rady 2003/468/ES). V súlade so spoločnou pozíciou EÚ sa pre akúkoľvek sprostredkovateľskú činnosť vyžaduje registrácia sprostredkovateľa, ako aj osobitnú licenciu pre každú sprostredkovateľskú transakciu.

Štruktúra bulharského systému kontroly vývozu ostáva taká ako sa uvádza v predchádzajúcich správach, pričom sa posilnila výmena informácií medzi oddeleniami. V oblasti kontroly RĽZ dodržiava Bulharsko politiku zodpovednosti a vykonáva opatrenia, ktoré sa odporúčajú v programe OSN na prevenciu nedovoleného obchodovania s ľahkými a ručnými zbraňami, boj proti nemu a jeho odstraňovanie s cieľom zabrániť nedovolenému obchodovaniu s RĽZ, nevhodnému opätovnému vývozu vzhľadom na ľudské práva v cieľovej krajine a medzinárodný mier a regionálnu stabilitu. Cieľom opatrení je aj zabrániť tomu, aby sa zbrane používali na represiu v rámci danej krajiny, ako aj na účely boja proti terorizmu a v súvislosti s organizovanou trestnou činnosťou.

Národný colný úrad v roku 2006 zorganizoval niekoľko kurzov a školil 50 colných úradníkov v oblasti boja proti nedovolenému obchodovaniu so zbraňami s osobitným zameraním na RĽZ.

Bulharské ministerstvo obrany predložilo tieto informácie týkajúce sa činnosti v oblasti RĽZ v roku 2006:

— v porovnaní s predchádzajúcimi správami neprebehli žiadne zmeny v systéme kontroly, kontroly zodpovednosti a bezpečnosti skladov so zbraňami bulharskej armády,

— nenastali žiadne zmeny počtov RĽZ a munície nahlásených ako armádne prebytky,

— v roku 2006 sa neuskutočnila žiadna likvidácia RĽZ ani munície.

CYPRUS

Vývoz, tranzit a opätovný presun RĽZ upravuje zákon 354/2002, nariadenie o vývoze obranných zariadení z roku 2002 v znení zmien a doplnení zákona 602/2004. Tieto zákony sú v súlade s európskym kódexom správania pri vývoze zbraní a vyhlásením Rady 2000/C 191/01. Vývoz vrátane opätovného vývozu a kontrola RĽZ je pod dohľadom ministerstva obchodu, priemyslu a cestovného ruchu a tranzit a opätovný presun RĽZ je v právomoci Colnej a daňovej správy podľa ustanovení colného zákona.

Dovoz, nadobúdanie, vlastníctvo a prevoz RĽZ upravuje zákon 113(1)/2004 o strelných a nestrelných zbraniach. Zákon je v súlade so smernicou Európskej únie 91/477/ES v znení zmien a doplnení a vyhlásením Rady 2000/C 191/01.

Výrobu určitých RĽZ upravuje zákon 113(I)/2004 (časť III článok 7 ods. I). Podľa tohto zákona občania alebo obyvatelia štátu nesmú vyrábať takéto zbrane, pokiaľ nemajú platné povolenie na tento účel vydané policajným náčelníkom. Toto osobitné povolenie sa občanom udeľuje po splnení zákonných podmienok. Medzi ne patrí aj výpis z registra trestov bez záznamu, preskúmanie, či držiteľ povolenia neohrozuje seba, vládu alebo verejný poriadok a vládou nariadená zdravotná prehliadka. Zákon 113(I)/2004 sa zaoberá nedovolenou výrobou, držaním, zhromažďovaním a obchodovaním s RĽZ. Zákon stanovuje tresty do výšky 15 rokov odňatia slobody a/alebo pokutu do výšky 25 000 cyperských libier za porušenie jeho ustanovení.

V rámci Policajného prezídia Cypru bol zriadený osobitný odbor dokumentácie (národný archív zbraní) a elektronická databáza uľahčuje spoločné využívanie informácií o RĽZ s inými príslušnými orgánmi v EÚ, regionálnymi organizáciami a inými krajinami.

ČESKÁ REPUBLIKA

Kategórie zbraní uvedené v prílohe k jednotnej akcii Rady z 12. júla 2002 o príspevku Európskej únie k boju proti destabilizačnému akumulovaniu a rozširovaniu ručných zbraní a ľahkých zbraní a ktorou sa zrušuje jednotná akcia 1999/34/SZBP (2002/589/SZBP) používa predovšetkým armáda Českej republiky a v menšej miere iné bezpečnostné zložky (polícia Českej republiky, zbor väzenskej služby a justičnej stráže, colná správa, bezpečnostná informačná služba). Informácie o počte zbraní v držbe týchto zložiek sa nezverejňujú, nakladanie s nimi (použitie, záznamy, skladovanie) nepatrí do rozsahu pôsobnosti zákona o zbraniach (zákon č. 119/2002). Tieto zbrane podliehajú zákonu o zbraniach od momentu ich vyradenia z používania uvedenými zložkami..

Držanie takýchto kategórií zbraní pre civilné použitie podlieha výnimkám, ktoré udeľuje Polícia Českej republiky (inšpektoráty pre zbrane, streľbu a výbušniny na okresných veliteľstvách) podľa oddielu 9 zákona o zbraniach.

K 31. decembru 2006 držitelia zbrojných povolení v Českej republike obdržali 627 povolení vlastniť alebo držať tento typ zbrane. V roku 2006 sa udelilo 110 nových výnimiek držiteľom zbrojných povolení. Držiteľom zbrojných licencií sa umožnilo vlastniť alebo držať 791 zbraní tohto typu (najmä pre použitie vo filme alebo divadle alebo súkromným bezpečnostným agentúram). V roku 2006 sa držiteľom zbrojných licencií neudelili žiadne nové výnimky. Polícia má právomoc kontrolovať opatrenia, ktoré majitelia prijímajú na zabránenie strate alebo krádeži a na zabezpečenie bezpečného nakladania so svojimi zbraňami. Polícia má na tento účel dostatočné právomoci vrátane práva vykonať domovú prehliadku majiteľa zbrane.

Obchod s týmito zbraňami podlieha iným právnym predpisom, najmä zákonu o zahraničnom obchode s vojenským materiálom (zákon č. 38/1994). Obchodník najprv musí získať povolenie od licenčného orgánu ministerstva priemyslu a obchodu a potom žiadať o osobitnú licenciu pri každej transakcii. Každú žiadosť o licenciu posudzuje aj ministerstvo vnútra vzhľadom na verejný poriadok a otázky vnútornej bezpečnosti a ministerstvo zahraničných vecí vzhľadom na otázky zahraničnej politiky. V roku 2006 Česká republika umožnila nekomerčný vývoz 238 zbraní tohto typu, všetky do krajín EÚ. Vo všetkých prípadoch sa zbrane vyviezli do krajín EÚ s ich predchádzajúcim súhlasom. Na tomto základe sa v roku 2006 do krajín mimo EÚ nevyviezla žiadna zakázaná zbraň.

V súčasnosti sa pripravuje zmena a doplnenie zákona, ktorý upravuje zahraničný obchod s vojenským materiálom (zákon č. 38/1994 v znení zmien a doplnení) s cieľom výrazne posilniť kontrolnú právomoc českých colných úradov.

DÁNSKO

Dánske ministerstvo spravodlivosti uplatňuje dánske právne predpisy v oblasti zbraní a výbušnín, ktoré zahŕňajú aj predpisy o ručných a ľahkých zbraniach.

Podľa ustanovení dánskych právnych predpisov týkajúcich sa zbraní a výbušnín, zbrane a munícia sa nesmú dovážať, vyrábať, nadobúdať, vlastniť alebo nosiť bez licencie vydanej ministerstvom spravodlivosti alebo osobou, ktorú ministerstvo poverilo vydávaním takýchto licencií.

Právne predpisy tiež stanovujú, že bez osobitnej licencie ministerstva spravodlivosti sa nesmú vyvážať žiadne zbrane alebo výbušniny vrátane munície. Toto ustanovenie zahŕňa aj ručné a ľahké zbrane.

Ministerstvo spravodlivosti poverilo miestne policajné okrsky, aby vydávali niektoré z uvedených licencií, pokiaľ ide o ručné a ľahké zbrane (vlastníctvo strelných zbraní, atď.).

Databázy a registre

Dánska polícia zriadila centrálnu elektronickú databázu (policajný register zbraní), v ktorej sú na základe obdržaných žiadostí o licenciu vlastniť strelné zbrane a registrácií nákupov pušiek s hladkým vývrtom atď. registrované všetky osoby s licenciou vlastniť strelné zbrane. Register obsahuje aj informácie o stratených a ukradnutých zbraniach.

Policajný register zbraní obsahuje všetky relevantné informácie vrátane kategórie a typu zbrane, výroby, modelu, označenia (číslo), kalibru a osobitných charakteristík. Každá zbraň je zaregistrovaná pod osobitným identifikačným číslom. Ak výrobca zbraň neoznačil, polícia môže nariadiť, aby bola označená identifikačným číslom. Register tiež obsahuje historické informácie, vďaka ktorým je možné vyhľadať informácie o predchádzajúcich majiteľoch zbraní.

Informácie o stratených strelných zbraniach a pod. sa hlásia aj do schengenského informačného systému (SIS).

Všetky zbrojné kluby a združenia v Dánsku musia navyše viesť vlastný register zbraní, ktorý musí obsahovať informácie o všetkých strelných zbraniach, ktoré patria im a ich členom.

Najnovšie zákonodarné iniciatívy

V roku 2006 neboli žiadne zákonodarné iniciatívy týkajúce sa RĽZ.

1. októbra 2004 nadobudol účinnosť nový zákon, ktorý obsahuje pravidlá pre prepravu zbraní medzi tretími krajinami (t. j. inými krajinami ako Dánsko). Tieto pravidlá zakazujú prepravu zbraní atď. do krajín, pre ktoré platí zbrojné embargo OSN, EÚ alebo OBSE. Okrem toho zakazujú prepravu medzi tretími krajinami, ktoré nevydali potrebné vývozné a dovozné licencie.

14. júna 2005 prijal dánsky parlament zákon, ktorý okrem iného upravuje sprostredkovanie zbraní. Tento zákon zakazuje bez licencie ministerstva spravodlivosti alebo osoby splnomocnenej ministrom na sprostredkovanie dojednávať alebo organizovať transakcie, ktorých súčasťou je presun zbraní atď. v zmysle dánskych právnych predpisov o zbraniach a výbušninách medzi krajinami mimo EÚ. Okrem toho zakazuje kupovať alebo predávať takéto zbrane atď. ako časť presunu medzi krajinami mimo EÚ alebo majiteľovi zbraní atď. organizovať takýto presun. Zákaz neplatí pre činnosti, ktoré vykonávajú dánske fyzické osoby s trvalým pobytom v zahraničí v inom členskom štáte alebo mimo EÚ. Zákon vykonáva spoločnú pozíciu Európskej Rady 2003/468/SZBP z 23. júna 2003 o kontrole sprostredkovania zbraní.

Najnovšie iniciatívy v oblasti vynucovania

S cieľom zlepšiť vnútroštátne opatrenia pre vyšetrovanie trestných činov vyšla v roku 2006 dánska polícia s iniciatívou týkajúcou sa celoštátneho projektu v oblasti RĽZ „Projekt strelné zbrane“, ktorá sa zaoberá sledovaním, aktualizáciou a registráciou zbraní.

ESTÓNSKO

V roku 2006 nenadobudli účinnosť žiadne nové právne predpisy o ručných a ľahkých zbraniach.

Proces novelizácie a úprav zákona o zbraniach (nadobudol účinnosť 31. 3. 2002) sa začal v roku 2005 a uzavrel sa začiatkom roku 2007. Tento zákon stanovuje právny základ a postup pre nakladanie so zbraňami a muníciou, udeľovanie licencií na použitie zbraní a munície na civilné účely, pre používanie zbraní a munície na civilné účely a vyraďovanie zbraní a munície z civilného používania, podmienky pre strelnice a bojové strelnice a základ a postupy pre vykonávanie štátneho dozoru v týchto oblastiach.

V júni 2006 zlikvidovali estónske ozbrojené sily 6 000 starých pištolí.

V rámci ministerstva zahraničných vecí bola zriadená komisia pre strategický tovar. Je to orgán, ktorý udeľuje licencie a skladá sa zo zástupcov ministerstva zahraničných vecí, ministerstva obrany, ministerstva hospodárstva a komunikácie, rady bezpečnostnej polície, rady pre clá a dane a estónskej rady pre trestné konanie. Komisia pre strategický tovar vždy prikladala veľkú váhu podpore odborného vzdelávania, ktoré sa týkalo strategického tovaru. Pre študentov daní a ciel na Fakulte financií Akadémie pre verejnú službu sa v jesennom semestri roku 2006 usporiadali rozšírené prednášky o systéme kontroly vývozu do zahraničia a kontrole strategických tovarov v Estónsku.

FÍNSKO

Spolupráca, koordinácia a výmena informácií medzi administratívnymi orgánmi a orgánmi činnými v trestnom konaní

V máji 2006 sa uskutočnilo stretnutie národnej koordinačnej skupiny expertov na RĽZ. Do národnej koordinačnej skupiny expertov na RĽZ patria zástupcovia ministerstiev, ktoré pracujú s kontrolou zbraní, odzbrojením a nešírením RĽZ a zástupcovia mimovládnych organizácii, ktoré sa venujú tejto problematike. Skupina okrem iného rokuje o fínskej politike v oblasti RĽZ, vykonávaní vnútroštátnych, regionálnych a globálnych ustanovení a nariadení a bilaterálnej pomoci projektom v oblasti RĽZ. Skupina sa stretáva pravidelne pod záštitou ministerstva zahraničných vecí a patria do nej zástupcovia ministerstva obrany, ministerstva vnútra a ministerstva obchodu a priemyslu. Predstavitelia ostatných orgánov (clá, kontrola hraníc atď.) sa prizývajú podľa potreby. Mimovládne organizácie sa prizývajú pravidelne.

Novo uzákonené právne predpisy, preskúmanie fungovania existujúcich právnych predpisov v praxi

Koncom roku 2003 parlament schválil právne predpisy o amnestii pre strelné zbrane, ktoré nadobudli účinnosť 1. januára 2004. Cieľom týchto predpisov je znížiť počet nedovolene držaných a neregistrovaných zbraní vo Fínsku. Odkedy právne predpisy nadobudli účinnosť, je možné odovzdať nedovolene držané ručné zbrane, muníciu a výbušniny polícii bez akýchkoľvek právnych následkov, ak neboli použité na trestnú činnosť. Za rok 2006 bolo odovzdaných asi 4 000 strelných zbraní.

Majiteľ nedovolene držanej strelnej zbrane môže tiež žiadať o licenciu ponechať si zbraň alebo ju prostredníctvom polície preniesť na iného držiteľa licencie. Zbrane, ktoré si majiteľ nechce ponechať alebo preniesť na iného držiteľa licencie, štát vyradí alebo si ponechá. Niektoré z nich polícia predáva na verejných aukciách zberateľom a iným držiteľom licencie vlastniť zbraň.

FRANCÚZSKO

Sprostredkovanie

Bol vypracovaný zákon, ktorým sa ustanovuje systém predchádzajúceho povolenia pre transakcie sprostredkovateľov. Parlament by mal tento zákon čoskoro preskúmať. Uvedený systém kontroly bude platiť pre osoby s trvalým pobytom vo Francúzsku alebo osoby v ňom usadené a bude zahŕňať právne sankcie. Transakcie týkajúce sa nákupu a opätovného predaja, ktoré v zahraničí uskutočňujú osoby s trvalým pobytom vo Francúzsku alebo v ňom usadené, na ktoré sa nevzťahujú postupy kontroly vývozu, budú podliehať rovnakým podmienkam.

Bol zostavený aj návrh vyhlášky, ktorou sa vykonávajú tieto ustanovenia. Ustanovenie režimu predchádzajúcej kontroly transakcií predajcov tak doplní kontroly fyzických alebo právnických osôb, ktoré pôsobia ako predajcovia.

Embargá

Bol navrhnutý zákon, ktorým sa zmení a doplní trestný zákon. Tento zákon by mal čoskoro preskúmať parlament. Vymedzuje embargo a ustanovuje tresty v prípade porušenia embarga alebo reštriktívnych opatrení.

Ďalšie iniciatívy

Francúzsko už niekoľko rokov preukazuje zvýšenú transparentnosť vďaka výročným správam pre parlament o vývoze zbraní, ktoré sú distribuované nielen vo Francúzsku, ale aj v zahraničí (veľvyslanectvá a medzinárodné organizácie). Správa prezentuje vnútroštátne postupy kontroly a medzinárodné cvičenia v oblasti kontroly vývozu, na ktorých sa Francúzsko zúčastňuje. Obsahuje aj množstvo štatistík vrátane štatistík o vývoze ručných a ľahkých zbraní.

NEMECKO

Národné koordinačné stredisko organizovalo pravidelné stretnutia národnej koordinačnej skupiny pre otázky RĽZ. Na týchto stretnutiach sa stretávajú odborníci na zbrane a kontrolu vývozu z ministerstiev, úradov, mimovládnych organizácií a priemyslu s cieľom riešiť otázky súvisiace s ručnými a ľahkými zbraňami vrátane munície pre ne. Skupina rokuje okrem iného o nemeckej politike v oblasti RĽZ na medzinárodných a regionálnych fórach, viacstrannej a dvojstrannej pomoci, ako aj vykonávaní vnútroštátnych, regionálnych a globálnych ustanovení a nariadení. Stretnutiam predsedá zástupca spolkového ministerstva zahraničných vecí.

Na celoštátnej úrovni sa realizovalo niekoľko iniciatív v oblasti spolupráce medzi administratívnymi orgánmi a orgánmi činnými v trestnom konaní. Tieto iniciatívy sa týkali nových právnych predpisov, ale aj preskúmania uplatňovania existujúcich právnych predpisov. Ich pravidelnou súčasťou boli programy odbornej prípravy. V roku 2006 medzi tieto iniciatívy patrilo:

Na účely vykonania spoločnej pozície EÚ o sprostredkovaní (2003/468/SZBP) Nemecko zmenilo a doplnilo svoje právne predpisy o vývoze. Každý jednotlivý prípad sprostredkovania, ktorý sa týka vojnových zbraní a iného vojenského vybavenia prebiehajúci mimo Nemecka, podlieha licencii. Nemecký zákon o sprostredkovaní zbraní je v zásade založený na teritoriálnom prepojení, t. j. nie je uplatniteľný na prípady, ktoré nemajú žiadnu spojitosť s územím Nemecka. Ak sa však nemeckí občania s trvalým pobytom v Nemecku zapoja do sprostredkovania v zahraničí bez prepojenia na nemecké územie, musia získať licenciu.

Nemecko začalo zavádzať rôzne opatrenia v spojitosti s vnútroštátnymi postupmi označovania, odbornej prípravy a s nimi súvisiacimi normami, aby mohlo vykonávať nástroj OSN, ktorý štátom umožňuje rýchlo a spoľahlivo identifikovať a sledovať nelegálne držané ručné a ľahké zbrane.

V prípade vývozu vojenských RĽZ mimo NATO, EÚ a krajín, ktoré sú rovnocenné členským štátom NATO, Nemecko naďalej uplatňuje zásadu „nové za staré“, aby príjemca, vždy keď je to možné, uprednostnil likvidáciu zbraní, ktoré sa majú nahradiť novou zásielkou, pred ich opätovným predajom. Vo všeobecnosti nemajú súkromní koncoví užívatelia licenciu na vývoz vojenských RĽZ.

Nemecko 24. októbra 2006 podpísalo Dohovor Rady Európy o zabránení terorizmu.

GRÉCKO

V rámci politiky v oblasti trestnej činnosti bol na rok 2006 stanovený cieľ zvýšiť zhabanie nelegálne držaných a obchodovaných RĽZ, a to vypracovaním osobitných cielených akčných plánov zo strany príslušných policajných orgánov.

A. Práca sa sústredila na dve oblasti:

1) kontrola legálneho obchodu so zbraňami vo všetkých jeho štádiách (dovoz, obchod, vlastníctvo, používanie),

2) posilnenie kontrol v spolupráci s inými príslušnými orgánmi s cieľom vypátrať a zhabať nelegálne dovezené, obchodované, vlastnené a používané ručné a ľahké zbrane.

a) Opatrenia na kontrolu legálneho obchodu s RĽZ:

— Ministerstvo pre verejný poriadok spravuje elektronickú databázu, ktorá je centrálnym vnútroštátnym orgánom pre spoločné využívanie informáci í a môže priamo prijímať a odosielať informácie o všetkých legálne vlastnených a obchodovaných zbraniach. Táto databáza sa neustále aktualizuje, aby obsahovala všetky zmeny týkajúce sa vlastníctva.

— Do tejto databázy sa vkladajú všetky hľadané zbrane na účely ich zhabania alebo použitia ako dôkazu v trestnom konaní – či už sú stratené, ukradnuté, spreneverené alebo sa hľadajú. Ak sa ich podarí vypátrať, bude ich takto možné identifikovať. Táto databáza obsahuje históriu každej zbrane, od dovozu až po konečného legálneho držiteľa (záznamy o zbrani).

Táto databáza tiež uľahčuje výmenu informácií o RĽZ s ostatnými orgánmi v Grécku a mimo neho.

— Pre každý podnik, ktorý sa legálne zaoberá obchodom so zbraňami, sa stanovil minimálny počet kontrol pre každý mesiac. Údaje získané kontrolami sa overujú v elektronickej databáze.

— Ustanovenia platného zákona 2168/1993 a príslušných ministerských rozhodnutí sa prísne dodržiavajú. Tieto predpisy vytvárajú hlavný regulačný rámec, ktorý v Grécku upravuje oblasť zbraní. Tento zákon sa harmonizoval so smernicou 91/477/EHS a Schengenským dohovorom. V niektorých prípadoch tento regulačný rámec obsahuje ešte prísnejšie ustanovenia (článok 15 zákona 2168/1993 a článok 272 trestného zákona v znení zmien a doplnení zákona 2928/2001).

— Legálny obchod s ručnými a ľahkými zbraňami v Grécku (dovoz-vývoz-obchod a tranzit) podlieha osobitnej licencii vydanej príslušným úradom podľa ustanovení zákona 2168/1993.

— S ostatným orgánmi činnými v trestnom konaní v Grécku (správa prístavov a colná správa, orgán pre stíhanie hospodárskych zločinov), ako aj vojenskými orgánmi prebieha vynikajúca spolupráca pri spoločnom využívaní informácií s príslušnými orgánmi krajín, z ktorých sa zbrane dovážajú alebo prepravujú do Grécka.

b) Opatrenia na kotrolu nelegálneho obchodu s RĽZ:

Keďže sa bilaterárna spolupráca na regionálnej a medzinárodnej úrovni považuje za nevyhnutnú na účely predchádzania nelegálnemu obchodu so zbraňami z jednej krajiny do druhej a boja proti nemu, Grécko podpísalo dohody o policajnej spolupráci so susediacimi krajinami a zúčastňuje sa činnosti v medzinárodných, regionálnych a dvojstranných organizáciách (jadransko-iónska iniciatíva, SECI, EUROPOL, INTERPOL).

— Vozidlá a osoby vstupujúce do Grécka sa kontrolujú na určených miestach vstupu.

— (V spolupráci so správou prístavov) prebiehajú neustále kontroly na pozemných a morských hraniciach, aby sa zamedzilo nelegálnemu dovozu zbraní osobami, ktoré nezákonne vstupujú na grécke územie.

— Odhalené prípady sa dôkladne vyšetrujú, aby sa odhalili a rozbili siete, ktoré sa môžu venovať nelegálnemu obchodu so zbraňami.

— Osobitné opatrenia sa v spolupráci s miestnymi komunitami a orgánmi prijímajú v oblastiach s veľkými problémami v oblasti obchodu, vlastnenia a používania zbraní.

V tomto štádiu prebieha postup týkajúci sa zmeny a doplnenia niektorých ustanovení základných vnútroštátnych právnych predpisov týkajúcich sa zbraní s cieľom zaviesť niektoré nové predpisy, napríklad o vytváraní záznamov o osobách, ktoré pôsobia ako sprostredkovatelia pri transakciách so zbraňami (sprostredkovatelia – sprostredkovateľstvo), a vymedzenia osobitných činností, ktoré by mali podliehať kontrole a licenciám.

Pokiaľ ide o označovanie:

— V Grécku neexistujú podniky, ktoré by vyrábali zbrane na komerčné použitie. Len jeden štátny podnik vyrába zbrane pre ministerstvo obrany.

— Pokiaľ ide o metódu označovania krajiny, v ktorej bola zbraň vyrobená, Grécko používa označovací systém NATO STANAG 1 059.

Celkové množstvo zbraní zabavených gréckou políciou v roku 2006: 1 179 (88 automatických pušiek/pušiek, 303 pištolí, 114 ručných strelných zbraní, 674 poľovníckych zbraní). Takéto zbrane sú dôkaznými predmetmi v súdnom konaní a o nakladaní s nimi rozhodne príslušný súd podľa článku 16 zákona 2168/1993.

MAĎARSKO

Maďarský systém udeľovania licencií má tri stupne s dosť prísnymi postupmi. Tento systém obsahuje stupne:

1. Licencia na činnosť (t. j. registrácia obchodníkov).

2. Registrovaní obchodníci, ktorí chcú obchodovať so zahraničnými partnermi, musia získať licenciu na rokovania pred tým, ako pristúpia k rokovaniu a uzavretiu zmluvy.

3. Na vykonanie zmluvy musí žiadateľ získať licenciu na zmluvu (povolenie na vývoz/dovoz).

Maďarský obchodný licenčný úrad je poverený vydávať všetky licencie, ktoré sa týkajú obchodu s vojenským vybavením vrátane munície a služieb. Žiadosti o licenciu sa posudzujú a vydávajú z prípadu na prípad. V maďarskom systéme kontroly vývozu konvenčných zbraní neexistujú „otvorené“ alebo „všeobecné“ licencie. Licencie sa vydávajú na základe súhlasu ministerského výboru pre zahraničný obchod s vojenským vybavením (ďalej len „ICTME“). Tento orgán je zodpovedný za politické vedenie. Zasadnutí ICTME sa zúčastňujú zástupcovia všetkých ministerstiev a dotknutých vnútroštátnych orgánov vrátane členov spravodajských služieb.

Vyhláška vlády 16/2004 (II.6) obsahuje pravidlá pre tranzitné zásielky, pri ktorých platia tie isté postupy ako pri vývoze. To znamená, že všetky žiadosti o tranzit sa musia predložiť vopred a že sa hodnotia rovnako pozorne z prípadu na prípad a podľa tých istých kritérií ako žiadosti o vývoz. O tranzitnú licenciu môžu žiadať len podniky so sídlom v Maďarsku. Pokiaľ ide o smrtonostné vojenské vybavenie, ostrú muníciu, výbušniny a iný nebezpečný tovar, tranzitná licencia ukladá subjektu zodpovednému za prepravu povinnosť zabezpečiť ozbrojenú ochranu na celej trase: od bodu vstupu do bodu výstupu.

Nelegálna výroba, vlastníctvo, obchod, skladovanie a presun RĽZ sú trestným činom. Skupiny, podniky a jednotlivci zapojení do takýchto činností sa identifikujú a trestne stíhajú.

S cieľom kontrolovať sprostredkovateľskú činnosť a zabrániť obchádzaniu embárg OSN, EÚ alebo OBSE na vývozy zbraní a tiež kritérií ustanovených v Kódexe správania Európskej únie pri vývoze zbraní vládny výnos 16/2004 (II.6.) zohľadňuje odporúčania a usmernenia o najlepších postupoch príslušných medzinárodných organizácií a spoločnú pozíciu 2003/468/SZBP o kontrole sprostredkovania zbraní, ktorú Rada Európskej únie prijala 23. júna 2003.

Článok 2 ods. 2 písm. c) vládneho výnosu uvádza, že „na vykonávanie činnosti zástupcu, agenta, sprostredkovateľa alebo prostredníka, pokiaľ ide o vojenské vybavenie alebo technickú pomoc, či na území Maďarskej republiky alebo mimo nej, sú potrebné tieto licencie: licencia na činnosť, licencia na rokovanie a licencia na zmluvu.“

To znamená, že Maďarsko kontroluje sprostredkovateľské činnosti na území Maďarska a mimo neho, ktoré vykonávajú sprostredkovatelia, ktorí majú v Maďarsku trvalé bydlisko alebo ktorí sú usadení na území Maďarskej republiky.

Tak ako v prípade vývozu, v prípade sprostredkovania sa všetky žiadosti posudzujú aj vzhľadom na ustanovenia Kódexu správania Európskej únie pri vývoze zbraní. Maďarský obchodný licenčný úrad zachováva záznamy o všetkých osobách a subjektoch, ktoré získali licenciu na sprostredkovateľské činnosti, najmenej 10 rokov. Zriadil sa aj register sprostredkovateľov zbraní, no registrácia alebo povolenie vykonávať činnosť sprostredkovateľa v žiadnom prípade nenahrádza povinnosť získať potrebnú licenciu alebo písomné povolenie na každú transakciu. Pri hodnotení žiadostí o vykonávanie činnosti sprostredkovateľa maďarský obchodný licenčný úrad zohľadňuje záznamy o predchádzajúcej účasti žiadateľa na nezákonnej činnosti.

ÍRSKO

V roku 2006 pripravilo oddelenie pre podnikanie, obchod a zamestnanosť nové právne predpisy o kontrole vývozu, ktoré boli uverejnené v januári 2007. Nové právne predpisy po svojom zavedení zmodernizujú a posilnia strategické kontrolné systémy Írska a zabezpečia plný súlad s medzinárodnými záväzkami Írska, pokiaľ ide o vývoz.

Pokiaľ ide o tranzit ručných a ľahkých zbraní, neexistujú osobitné vnútroštátne právne predpisy. Podľa platných írskych právnych predpisov sa však dovoz, tranzit, opätovný presun a vývoz ručných a ľahkých zbraní z krajín EÚ a do nich musí povoliť v súlade so zákonmi o strelných zbraniach, 1925 až 2006 a nariadeniami ES o nadobúdaní a držaní zbraní a munície z roku 1993. Vývoz strelných zbraní do všetkých krajín tiež podlieha zákonu o kontrole vývozu z roku 1983 a vyhláškam podľa tohto zákona. V súčasnosti je relevantná vyhláška o kontrole vývozu z roku 2005, ktorá k všeobecnému vojenskému vybaveniu priraďuje pištole a „ich súčasti“.

Právne požiadavky na vývoz strelnej zbrane závisia od cieľovej krajiny. Ak žiadateľ nemá platné osvedčenie pre strelnú zbraň určenú na vývoz, musí získať povolenie na vývoz od An Garda Síochána (štátna polícia). Na vývoz do členských štátov Európskej únie sa navyše vyžaduje vývozné povolenie od ministerstva pre spravodlivosť, rovnosť a právnu reformu. V prípade vývozu do krajín mimo EÚ sa vyžaduje vývozné povolenie od ministerstva pre spravodlivosť, rovnosť a právnu reformu.

Pokiaľ ide o dovoz ručných a ľahkých zbraní, vyžaduje sa dovozné povolenie od ministerstva pre spravodlivosť, rovnosť a právnu reformu, ak žiadateľ nemá platné osvedčenie pre danú strelnú zbraň. Ak pre strelnú zbraň, ktorá sa má doviezť, existuje platné osvedčenie, vyžaduje sa podľa článku 11 doklad o predchádzajúcom súhlase, aby sa v súlade so smernicou 91/477 EHS zbraň mohla doviezť do štátu.

V súčasnosti sa v Írsku nevyrábajú žiadne ručné alebo ľahké zbrane. Vyrábať strelné zbrane bez registrácie ministerstvom pre spravodlivosť, rovnosť a právnu reformu je trestným činom. Strelné zbrane existujúce v Írsku by mali byť označené v prípade, že sú vyrobené mimo krajiny. Niektoré staršie strelné zbrane nemusia byť označené; v tom prípade je za ich označenie zodpovedná An Garda Síochána. Predajcovia strelných zbraní majú povinnosť uchovávať záznamy o každom presune strelnej zbrane minimálne 5 rokov. Zber a likvidácia ručných a ľahkých zbraní spadajú pod mandát An Garda Síochána a írskych obranných síl. Za správu skladov a ich bezpečnosť zodpovedá ministerstvo spravodlivosti a ministerstvo obrany.

Zákon o trestnom súdnictve z roku 2006 uzákonil širokú škálu zmien a doplnení zákonov o strelných zbraniach z rokov 1925 až 2000.

Niektoré ustanovenia zákona týkajúce sa strelných zbraní ministerstvo ešte len bude zavádzať vrátane tých, ktoré stanovujú trojročné povolenia na legálne držané zbrane, minimálne normy pre držanie zbraní jednotlivcami a predajcami zbraní a minimálne normy pre strelnice. Minister navyše môže štatutárnym nástrojom obmedziť isté strelné zbrane a muníciu. O obmedzenie strelnej zbrane možno pri splnení istých podmienok požiadať komisára An Garda Síochána.

TALIANSKO

Spolupráca, koordinácia a výmena informácií medzi administratívnymi orgánmi a orgánmi činnými v trestnom konaní

V roku 2006 sa uskutočnilo jedno zasadnutie ad hoc pracovnej skupiny pre ručné a ľahké zbrane zriadenej v Taliansku v júni 2000 pod záštitou ministerstva zahraničných vecí. Táto skupina zahŕňa zástupcov príslušných ministerstiev, orgánov činných v trestnom konaní a zainteresované národné priemyselné združenia.

Rokovanie sa zameralo predovšetkým na prípravu konferencie OSN o preskúmaní akčného programu OSN proti nedovolenému obchodovaniu s ručnými a ľahkými zbraniam v roku 2006, na vykonávanie mnohostranného nástroja o označovaní a sledovaní, ako aj na vykonávanie spoločnej pozície EÚ o sprostredkovateľských činnostiach. Náležitá pozornosť sa venovala aj rokovaniu iných príslušných mnohostranných fór (prvý výbor Valného zhromaždenia OSN, OBSE, Wassenaarské usporiadanie, G8).

Novo prijaté právne predpisy

Taliansko 16. marca 2006 zákonom č. 146/2006 ratifikovalo Dohovor OSN proti nadnárodnému organizovanému zločinu (vrátane Protokolu proti nezákonnej výrobe a obchodovaniu so strelnými zbraňami, ich súčasťami a komponentmi a strelivom). Príslušným spôsobom sa zmenil a doplnil taliansky zákon o strelných zbraniach, najmä pokiaľ ide o uchovávanie informácií o strelných zbraniach aspoň 10 rokov a označovanie krajiny výroby.

Ďalšie iniciatívy

V roku 2006 talianske ozbrojené sily zlikvidovali tieto ručné a ľahké zbrane určené za nadbytočné:

— 770 ks. pištole Beretta, mod. „34“,

— 93 697 ks. pušiek Garand M1,

— 37 390 ks. útočných pušiek FAL BM59,

— 8 231 ks. rôznych zbraní.

Celkom: bolo zlikvidovaných 140 088 ručných a ľahkých zbraní.

LOTYŠSKO

V roku 2006 neboli zavedené žiadne nové právne predpisy o ručných a ľahkých zbraniach.

V blízkej budúcnosti sa zavedú niektoré zmeny a doplnenia platných právnych predpisov o účinnejšej kontrole vývozu. Napríklad nový návrh zákona o šírení strategického tovaru presnejšie vymedzí kontrolné inštitúcie, ich úlohy a spoluprácu, ako aj pojmy uvedené v zákone vrátane sprostredkovania. Schvália sa tiež nové nariadenia vymedzujúce vnútroštátny zoznam kontrolovaných tovarov, ako aj postupnosť vydávania jednotlivých typov licencií.

V januári 2003 nadobudol účinnosť zákon o šírení zbraní. Upravuje problematiku zbraní v Lotyšskej republike v súlade s medzinárodnými požiadavkami a harmonizuje vnútroštátne právne predpisy v tejto oblasti. Určuje práva a povinností fyzických a právnických osôb, pokiaľ ide o šírenie zbraní, ich súčastí, munície, výbušnín, výbušných zariadení, osobitných zariadení a pyrotechnických výrobkov v Lotyšskej republike a určuje ich klasifikáciu na účely zaistenia osobnej a verejnej bezpečnosti. Zákon sa nemenil od roku 2003. V rokoch 2003 a 2004 sa prijalo niekoľko dodatočných právnych aktov upravujúcich šírenie zbraní v Lotyšsku.

Zákon o šírení zbraní stanovuje, že všetky transakcie týkajúce sa ručných a ľahkých zbraní musia mať licenciu na vývoz, dovoz alebo tranzit strategického tovaru. Tieto licencie vydáva výbor pre kontrolu strategického tovaru. Jedným zo základných predpokladov pre vývoz a tranzit cez územie Lotyšskej republiky je osvedčenie o koncovom užívateľovi. Požiadavky a podmienky tohto osvedčenia sa vypracovávajú v súlade s požiadavkami Kódexu správania EÚ pri vývoze zbraní a vyžadujú sa podľa zákona o šírení strategického tovaru.

Zákon o šírení strategického tovaru (máj 2004) má za cieľ zabezpečiť kontrolu šírenia strategického tovaru v súlade s vnútroštátnymi a medzinárodnými požiadavkami na monitorovanie ich vývozu, dovozu a tranzitu.

V roku 2006 polícia zabavila celkom 569 strelných zbraní. V závislostí od trestných činov polícia zabavila nelegálne nadobudnuté a skladované strelné zbrane: 16 pištolí/revolverov, 16 pušiek, 14 brokovníc, 2 pušky malého kalibru, 1 vzduchovku, 2 podomácky vyrobené pištole.

LITVA

Parlament Litovskej republiky 6. apríla 2006 zmenil a doplnil zákon o strategickom tovare prijatý 29. apríla 2004. Zmena a doplnenie okrem iného upravili zoznam obmedzení pri vydávaní licencií a zmenili vymedzenie sprostredkovateľskej činnosti (zmena vyznačená ďalej v texte). Od 1. júla 2006, keď zmenený a doplnený zákon nadobudol účinnosť, sprostredkovateľská činnosť označuje rokovania alebo dojednania alebo výkon transakcií fyzickými alebo právnickými osobami usadenými v Litovskej republike alebo so sídlom v nej a pobočkami zahraničných právnických osôb a iných organizácii, počas ktorých možno presunúť tovar zaradený na spoločný zoznam vojenského materiálu mimo územie Litovskej republiky, územie iného členského štátu Európskej únie alebo nečlenského štátu do akéhokoľvek iného nečlenského štátu.

Dočasný zákon o dobrovoľnom navracaní zbraní, munície a výbušnín a legalizácii zbraní a munície nadobudol účinnosť 1. októbra 2006 a bude platiť do 31. marca 2007. Zákon zaručuje amnestiu z právnej zodpovednosti pre osoby, ktoré sa rozhodnú odovzdať nelegálne vlastnené zbrane, muníciu a výbušniny. Vytvára právny rámec pre stiahnutie nelegálne držaných strelných zbraní, munície a výbušnín z obehu v civilnom prostredí.

Neustále sa obnovuje zoznam krajín, na ktoré sa vzťahuje zbrojné embargo OSN alebo EÚ. Aktuálna verzia zoznamu sa nachádza vo uznesení Litovskej republiky č. 237 o schválení zoznamu štátov, do ktorých je zakázaný vývoz alebo tranzit tovarov uvedených v spoločnom zozname vojenského materiálu a pri ktorých je zakázané sprostredkovanie rokovaní a transakcií s tovarom uvedeným na spoločnom zozname vojenského materiálu.

V súčasnosti sa reviduje zákon o kontrole zbraní a munície. Okrem iných zmien a doplnení sa dosiahne aj plná zhoda s protokolom o strelných zbraniach.

LUXEMBURSKO

V roku 2006 neboli zavedené žiadne nové právne predpisy.

Zákon z 15. marca 1983 o zbraniach a strelive a nariadenie veľkovojvodu z 31. októbra 1995 o dovoze, vývoze a prevoze zbraní, streliva a vybavenia osobitne určeného pre vojenské použitie a súvisiacej technológie tvoria príslušný právny základ v tejto oblasti. Tieto zákony sa zverejnili v úradnom vestníku Luxemburska Mémorial. V súčasnosti prebieha revízia platných právnych predpisov.

Zakázané zbrane

Článok 4 zákona z 15. marca 1983 o zbraniach a munícií zakazuje dovoz, výrobu, konverziu, opravu, nadobúdanie, nákup, držbu, skladovanie, prenos, nosenie, presun, predaj alebo vývoz alebo obchod s istými typmi zbraní a munície. Bez ohľadu na toto ustanovenie môže ministerstvo spravodlivosti povoliť najmä:

a) dovoz, nadobúdanie, nákup, prenos, držbu, predaj, presun alebo vývoz alebo obchod so zbraňami a muníciou, ktoré sú starožitnými predmetmi, umeleckými dielami alebo dekoračnými predmetmi alebo ktoré sú súčasťou zbierky alebo výstavy. Podmienkou na vydanie povolenia môže byť trvalé znefunkčnenie zbrane,

b) dovoz, nadobúdanie, nákup, prenos, držbu, predaj, presun alebo vývoz zbraní a munície na vedecké alebo vzdelávacie účely,

c) dovoz, vývoz alebo tranzit zbraní zo zahraničia, ktoré sú určené do inej krajiny.

Takéto povolenie môže podliehať podmienke, že dané zbrane sa nesmú použiť na iné ako uvedené účely.

Luxembursko nemá celoštátny systém označovania, ktorý by sa používal pri výrobe a/alebo dovoze ručných zbraní. V krajine sa nenachádzajú zbrojné továrne. Výrobcovia ručných zbraní a predajcovia zbraní a munície musia viesť register, do ktorého zaznamenávajú prichádzajúce a odchádzajúce zbrane, pričom je pri každej uvedená značka, kaliber a sériové číslo, ako aj mená a adresy dodávateľa a nakupujúceho. Register musí obsahovať aj číslo a dátum vydania ministerského povolenia. Doklad musí byť na požiadanie predložený každému zástupcovi verejného orgánu. Výrobcovia a predajcovia zbraní sa môžu požiadať, aby kópiu registra odovzdali ministerstvu spravodlivosti. Ministerstvo spravodlivosti určuje maximálne množstvá zbraní a munície, ktoré môžu mať výrobcovia a predajcovia zbraní uskladnené.

V prípade nepokojov, podozrivých zhromaždení alebo narušení verejného poriadku môže minister spravodlivosti nariadiť uzatvorenie alebo evakuáciu každého obchodu alebo skladu so zbraňami a muníciou a presun uskladneného tovaru na určené miesto.

Porušenie zákona z 15. marca 1983 sa trestá odňatím slobody od 8 dní do piatich rokov.

Vývoz

Ak sa v Luxembursku kúpi zbraň na export, výrobca požiada ministerstvo spravodlivosti, aby predajca dostal licenciu na vývoz zbrane, t. j. na jej prepravu z miesta nákupu na hranicu. Žiadosti o licenciu na vývoz zbraní, munície a vybavenia, ktoré je osobitne určené na vojenské použitie, a súvisiacich technológií musia obsahovať medzinárodnú licenciu na dovoz alebo osvedčenie o koncovom užívateľovi. Nariadenie veľkovojvodu z 31. októbra 1995 v znení zmien a doplnení ustanovuje, že formu a obsah týchto dokladov stanoví minister zahraničných vecí, zahraničného obchodu a spolupráce.

Podľa smernice 91/477/EHS o kontrole získavania a vlastnenia zbraní (článok 11) Luxembursko oboznámi ostatné dotknuté členské štáty o licenciách na vývoz do ich krajín.

Licenčný úrad môže vyžadovať, aby bol k žiadostiam o tranzit zbraní, munície a vybavenia osobitne určeného pre vojenské použitie a súvisiacich technológií priložený doklad, v ktorom príslušné orgány krajiny pôvodu osvedčujú, že vývoz do danej krajiny je povolený.

K žiadosti o licenciu na vývoz alebo tranzit sa musí priložiť prehlásenie podpísané žiadateľom, že vývoznú alebo tranzitnú operáciu vykoná v súlade so žiadosťou o licenciu. Po každej zásielke tovaru, na ktorý sa vzťahuje licencia na vývoz, musí vývozca licenčnému úradu do troch mesiacov poskytnúť dôkaz, že daný tovar dorazil do povolenej cieľovej krajiny a že dovozca získal povolenie na domáce použitie.

Takýmto dôkazom je buď doklad, ktorý vydajú colné orgány dovážajúcej krajiny a ktorý preukáže, že vyvezený tovar získal povolenie na domáce použitie, alebo akýkoľvek iný doklad, ktorý dokazuje, že v dovážajúcej krajine tovar priamo prijal orgán na to poverený alebo akákoľvek obchodná spoločnosť jednajúca v jeho mene.

Likvidácia zbraní

V Luxembursku (v armáde, polícii a colných orgánoch) sa používa metóda likvidácie zbraní oddeľovaním. Vykonáva sa v príslušných zbrojniciach. Rozsekaný kov sa uloží do schránky a personál zbrojnice ho odvezie do oceliarní, kde sa za prítomnosti svedkov roztaví v elektronických vysokých peciach. O operácii sa potom vypracuje protokol.

MALTA

Malta prijala príslušné kroky, aby vydala dve nové právne oznámenia L.N. 167/2006 a L.N. 168/2006. V prvom právnom oznámení išlo o právne ošetrenie dovozu a vývozu zariadení, ktoré môžu súvisieť s trestom smrti, mučením alebo inými formami neľudského a ponižujúceho zaobchádzania. Toto právne oznámenie v podstate zakázalo technickú pomoc, ktorá súvisí s opravou, vývojom, výrobou, montážou, testovaním, údržbou a všetkými inými formami technickej podpory, ktorá je spojená s poskytovaním takéhoto zariadenia. Okrem toho nikto nesmie dovážať predmety uvedené na zozname prvého rozvrhu v prílohe tohto oznámenia, bez ohľadu na ich pôvod.

Bez ohľadu na to, či žiadosť o technickú pomoc spojenú s takýmito predmetmi pochádzala od jednotlivca alebo organizácie, žiadna osoba nemala povolené prijať ju.

Vývoz týchto položiek tiež začal podliehať vývoznému povoleniu bez ohľadu na ich krajinu pôvodu. Vývoz položiek, ktoré by sa mohli použiť na mučenie, je povolený, len ak sa vyvážajú do členského štátu EÚ alebo jej priľahlých území a ak sa tieto položky majú využiť na mierové operácie v konkrétnom regióne členmi EÚ alebo OSN. Colným orgánom ostala právomoc overovať pravosť tohto vyhlásenia, pričom porušenie podmienok zákon trestá pokutou v peňažnej hodnote nie väčšej ako 5 000 maltských lír alebo odňatím slobody na nie viac ako 5 rokov.

Právne oznámenie 168/2006 prebralo nariadenie EÚ č. 1334/2000 a v podstate ho začlenilo do maltských vnútroštátnych právnych predpisov. Toto nariadenie rozdeľuje zoznam vojenského zariadenia do 22 podkategórií, pričom žiadna položka v týchto kategóriách nesmie byť vyvezená bez povolenia. Zoznam začína medzi iným konvenčným vybavením a muníciou (ML1-ML5), pozemnými vozidlami a zariadeniami (ML6), chemickými a toxickými látkami (ML7), energetickým materiálom, bojovými plavidlami, lietadlami, elektronickými zariadeniami, vysokorýchlostnými energetickými zariadeniami a obrnenými alebo ochrannými zariadeniami.

V prípade týchto položiek a pri tovare s dvojakým použitím sa žiadosť posudzuje individuálne a v plnom súlade s vnútroštátnym právom a medzinárodnými záväzkami.

HOLANDSKO

Holandsko neuskutočnilo v roku 2006 žiadne úpravy právnych predpisov o ručných a ľahkých zbraniach.

POĽSKO

Právne opatrenia

Poľský právny systém v oblasti presunu zbraní neobsahuje žiadne osobitné ustanovenia týkajúce sa ručných a ľahkých zbraní (RĽZ). Platné právne predpisy – zákon z 29. novembra 2000 o zahraničnom obchode s tovarom, technológiami a službami, ktoré majú strategický význam pre bezpečnosť štátu a udržanie medzinárodného mieru a bezpečnosti (konsolidované znenie, Zbierka zákonov z roku 2004, č.229, položka 2315) vytvorili jednotný systém kontroly vývozu, dovozu, tranzitu a príslušných služieb týkajúcich sa tovaru a technológie s dvojakým použitím, zbraní a technickej pomoci (1). Ministerstvo hospodárstva ho v súčasnosti overuje s cieľom zaviesť zmeny, ktoré zjednodušia a sprísnia systém kontroly vývozu, tak aby bol zároveň priaznivejší voči vývozcom.

Ustanovenia zákona z 22. júna 2001 o vykonávaní obchodnej činnosti v rámci výroby a obchodu s výbušninami, zbraňami, muníciou, výrobkami a technológiami, ktoré využívajú ozbrojené sily a polícia (Zbierka zákonov z roku 2001 č. 67, položka 679 spolu s následnými zmenami a doplneniami) sa uviedli do súladu so smernicou 91/477/EHS z 18. júna 1991 o kontrole získavania a vlastnenia zbraní. Zákon z 23. júna 2006 o zmene niektorých zákonov v súvislosti s členstvom Poľskej republiky v Európskej únii (Zbierka zákonov č. 133, položka 935) zmenil a doplnil ustanovenia článku 3 vložením novej hlavy 5 a, ktorá zavádza pre podnikateľov v oblasti prepravy zbraní a munície na území EÚ povinnosť potvrdiť povolenia na prepravu a predbežné povolenia na prepravu. Tieto doklady sprevádzajú každú prepravu RĽZ a munície do Poľska z krajín EÚ, z Poľska do krajín EÚ a počas tranzitu poľským územím. Cieľom je ubezpečiť orgány v krajinách pôvodu a cieľových krajinách, že podnikateľ má povolenie vykonávať činnosti spojené s obchodom s tými druhmi zbraní a munície, ktoré sú uvedené v daných dokladoch.

Rada ministrov 13. júna 2006 zmenila a doplnila prílohu k vyhláške z 23. novembra 2004 o zákaze a obmedzení presunu tovaru, ktorý ma strategický význam pre bezpečnosť štátu (Zbierka zákonov z 28. júna 2006, č.109, položka 750). Zmenená a doplnená príloha obsahuje zoznam štátov, do ktorých je vzhľadom na príslušné sankcie OSN a EÚ zakázaný vývoz zbraní. Hlavné zmeny vyhlášky zahŕňajú uplatnenie zbrojného embarga na Uzbekistan a zrušenie sankcií voči Afganistanu a Bosne a Hercegovine.

Administratívne opatrenia

Predtým ako dostanú povolenie/koncesiu na vykonávanie činností spojených s výrobou alebo obchodom so zbraňami a muníciou, podnikatelia musia absolvovať odbornú prípravu a zložiť príslušné skúšky. Ministerstvo hospodárstva zorganizovalo 31 kurzov a seminárov o kontrole vývozu zbraní a vnútornom systéme kontroly pre podnikateľov obchodujúcich so strategicky dôležitým tovarom, technológiami a službami vrátane RĽZ. Na školeniach usporiadaných v roku 2006 sa zúčastnilo celkom 672 osôb zo 130 firiem. Súčasťou školení boli aj informácie o akčnom programe OSN v oblasti RĽZ a príslušných dokumentoch EÚ.

Hoci Poľsko do dnešných dní nevyvážalo prenosné systémy protivzdušnej obrany (MANPADS), prijali sa opatrenia na úplné vykonávanie Wassenaarského usporiadania obsiahnuté v dokumente „Prvky kontroly vývozu MANPADS“ a prijali sa postupy vzhľadom na ich možný vývoz v budúcnosti. Potenciálne žiadosti o licencie na vývoz MANPADS sa budú spracovávať v súlade s uvedeným zákonom z 29. novembra 2000.

V skladových zariadenia sa zaviedli vhodné kontrolné postupy pre riadenie a účtovníctvo, a to na všetkých úrovniach zodpovednosti. Zaviedol sa tiež systém pravidelného podávania správ a komunikácie medzi týmito úrovňami. Každé zariadenie má povinnosť viesť požadované záznamy o všetkých uskladnených RĽZ od okamihu, keď ich prevezme vrátane zmien v stavoch zásob, až kým sa nevydajú alebo nevyradia.

Uplatňovanie

Počas obdobia, na ktoré sa vzťahuje správa, sa poľské colné predpisy nezmenili. V roku 2006 colná správa ďalej posilnila kontrolu hraničných prechodov (cestných, morských a letísk) s cieľom odhaľovať nelegálne obchodovanie s tovarom vrátane RĽZ. Nainštalovalo sa tiež niekoľko nových röntgenových skenerov pre autá a nákladné autá. Zvláštna pozornosť sa venovala východným hraniciam Poľska. Tieto kroky umožnili colným úradom odhaliť a zabrániť nelegálnemu obchodovaniu so 42 kusmi ručných zbraní (pušky a pištole) a 145 728 kusmi munície.

V roku 2006 hraničná strážna služba odhalila pokusy o prepašovanie 49 kusov strelných zbraní, 1 755 kusov munície do strelných zbraní a 66 granátov. Z tohto počtu sa 34 kusov strelných zbraní a 685 kusov munície zhabalo za hraničnými priechodmi. Celková hodnota prepašovaných zbraní a munície bola 8 860 PLN. Hraničná strážna služba začala 19 prípravných konaní týkajúcich sa pokusov o pašovanie, z ktorých 12 bolo spáchaných na východnej hranici EÚ.

PORTUGALSKO

Spolupráca, koordinácia a výmena informácií medzi administratívnymi orgánmi a orgánmi činnými v trestnom konaní

Pokračovalo sa v snahe podporovať spoluprácu, koordináciu a výmenu informácií medzi administratívnymi orgánmi a orgánmi činnými v trestnom konaní v boji proti zhromažďovaniu a šíreniu RĽZ, ako aj pri predchádzaní nedovolenému obchodovaniu. Vytvorenie koordinačnej skupiny, ktorá sa skladá so zástupcov ministerstva zahraničných vecí, ministerstva obrany, ministerstva vnútra, portugalskej spravodajskej služby a ministerstva financií, v roku 2005 prispelo k lepšej organizácii práce všetkých zúčastnených subjektov.

Novo prijaté právne predpisy

Za povoľovanie dovozu a vývozu kategórií zbraní uvedených v prílohe jednotnej akcie Rady zodpovedá najmä ministerstvo obrany.

Pre každú transakciu týkajúcu sa ručných a ľahkých zbraní sa musí získať povolenie od licenčného orgánu (ministerstva obrany alebo ministerstva vnútra, podľa toho, či sú zbrane určené na vojenské alebo civilné použitie).

Každú žiadosť o povolenie posudzuje aj ministerstvo zahraničných vecí vzhľadom na otázky zahraničnej politiky vrátane kritérií obsiahnutých v Kódexe správania EÚ pri vývoze zbraní.

V roku 2006 nadobudol účinnosť nový právny rámec, ktorý zahŕňa výrobu, opravu, dovoz, vývoz, presun, uskladnenie, obeh, obchod, udeľovanie licencií, nadobúdanie a vlastnenie ručných a ľahkých zbraní, ich súčastí a príslušného streliva.

Zákon 5/2006 stanovuje komplexný režim vrátane trestov za nelegálne vlastnenie, obchod a sprostredkovanie pre všetky kategórie zbraní uvedené v prílohe k jednotnej akcii Rady z 12. júla 2002.

RUMUNSKO

V roku 2006 sa nezaviedli žiadne nové právne predpisy o ručných a ľahkých zbraniach.

Stále platia informácie o právnom rámci a legislatívnych opatreniach uvedené v národných správach o akčnom programe OSN pre RĽZ. Rumunsko má od roku 1993 primerané právne predpisy a vhodný administratívny systém na vykonávanie účinnej kontroly obchodu s ručnými a ľahkými zbraňami.

Vnútroštátny systém kontroly vývozu konvenčných zbraní pozostáva z právneho rámca, vnútroštátnych kontrolných zoznamov, vnútroštátneho orgánu pre kontrolu vývozu a iných verejných orgánov, zásad, postupov, postupov povoľovania, registrácie, vydávania licencií a kontrolných činností, dokumentácie o kontrole vývozu, ako aj spolupráce a medzinárodnej pomoci.

Kontrolu vývozu, dovozu a iných operácií s konvenčnými zbraňami upravuje vládne nariadenie č. 158/1999, ktoré sa schválilo spolu so zmenami a doplneniami zákonom č. 595/2004. Je dôležité, že rumunské právne predpisy obsahujú ustanovenia týkajúce sa medzinárodného sprostredkovania v oblasti zbraní, ktoré obsahujú ustanovenia uvedené v spoločnej pozícii 2003/468/SZBP, ktorú Rada Európskej únie prijala 23. júna 2003. V prípade sprostredkovateľských činností sa všetky žiadosti posudzujú aj vzhľadom na ustanovenia Kódexu správania EÚ pri vývoze zbraní.

Všetky operácie opätovného vývozu konvenčných zbraní vrátane RĽZ podliehajú ustanoveniam vládneho nariadenia č. 158/1999, ktoré sa schválilo spolu so zmenami a doplneniami zákonom č. 595/2004.

Podľa rumunských právnych predpisov je prvým krokom udelenie podnikom povolenia obchodovať s konvenčnými zbraňami. Žiadosti o licencie sa posudzujú individuálne. Licencie sa vydávajú po zohľadnení stanoviska medziagentúrnej rady pre kontrolu vývozu, dovozu a iných obchodných operácií s vojenským tovarom, ktorá obsahuje zástupcov všetkých dotknutých ministerstiev a vnútroštátnych orgánov vrátane spravodajských služieb.

Povolenia pre medzinárodný tranzit, lodnú dopravu a nekomerčné aktivity s konvenčnými zbraňami sa udeľujú individuálne.

V Rumunsku sa niekoľko ministerstiev podieľa na vykonávaní vnútroštátnych právnych predpisov a sú zastúpené v medzinárodných aktivitách v oblasti ručných a ľahkých zbraní. Koordinujúcim orgánom v oblasti právnych predpisov týkajúcich sa kontroly vývozu však ostáva národná agentúra pre kontrolu vývozu (ANCEX). V spolupráci s oddelením boja proti terorizmu a kontroly zbraní (ministerstvo zahraničných vecí) sa ANCEX podieľa na všetkých relevantných medzinárodných aktivitách.

Ministerstvo pre vnútorné záležitosti a administratívnu reformu – generálny inšpektorát rumunskej polície (GIRP) kontroluje spôsob, akým sa fyzickým a právnickým osobám povoľuje získavať, vlastniť, držať, nosiť a používať strelné zbrane a muníciu. GIRP tiež podľa zákona č. 295/2004 o strelných zbraniach a munícii, ktorý bol harmonizovaný so smernicou 91/477 EHS, vedie záznamy o všetkých legálnych nositeľoch smrtonosných a nesmrtonosných zbraní a aktualizuje databázu národného registra zbraní (www.politiaromana.ro).

V roku 2006 sa neuskutočnili významné iniciatívy v oblasti RĽZ, ale rumunská vláda pokračovala v dôležitej osvetovej práci s podnikmi a jednotlivcami, ktorí pracujú v národnom obrannom priemysle s cieľom zlepšiť chápanie právnych predpisov v oblasti kontroly zbraní a ich dodržiavanie. ANCEX tieto informácie poskytuje obchodným subjektom prostredníctvom svojej internetovej stránky (www.ancex.ro) na túto tému usporadúva rôzne semináre a školenia.

V súlade s medzinárodným nástrojom, ktorý umožňuje štátom včasným a spoľahlivým spôsobom určiť a sledovať nelegálne držané ručné a ľahké zbrane, ktorý Valné zhromaždenie OSN prijalo 8. decembra 2005, okrem toho ANCEX zriadil register prevedených zbraní. Tento dokument obsahuje záznamy o vývoze a dovoze RĽZ spolu so sériovým číslom, typom, množstvom, pôvodom a inými relevantnými informáciami o prenosoch.

SLOVENSKO

Pokiaľ ide o vnútroštátne vykonávanie jednotnej akcie EÚ o RĽZ a programu EÚ pre zamedzenie nedovolenému obchodovaniu s konvenčnými zbraňami a boj proti nemu, prijali sa tieto akty:

zákon č. 179/1998 Zb. o obchodovaní s vojenským materiálom a o doplnení zákona č. 455/1991 Zb. o živnostenskom podnikaní upravuje okrem iného podmienky pre obchod s vojenskými ručnými a ľahkými zbraňami, podmienky sprostredkovateľských aktivít a činnosť štátnych správnych orgánov v tejto oblasti. Slovensko v roku 2006 plne uplatňovalo všetky relevantné vnútroštátne právne predpisy.

Na procese vykonávania sa zúčastňujú tieto vnútroštátne orgány:

1. ministerstvo zahraničných vecí

2. ministerstvo hospodárstva

3. ministerstvo vnútra

4. ministerstvo obrany

5. colná správa

6. spravodajské služby

Oprávnená osoba má povinnosť zdržať sa obchodu s vojenským materiálom, ak by to poškodilo zahraničnopolitické, bezpečnostné alebo obchodné záujmy alebo medzinárodné záväzky Slovenskej republiky alebo záujmy medzinárodných organizácií a inštitúcií, ktorých je Slovensko členom, stranou alebo účastníkom.

Porušenie zákona o obchodovaní s vojenským materiálom sa môže trestať pokutou do výšky 10 miliónov SKK a/alebo odňatím slobody v maximálnej výške ôsmich rokov.

V roku 2006 Slovensko povolilo vývoz 7 908 kusov RĽZ a 4 644 kusov RĽZ sa doviezlo.

SLOVINSKO

V Slovinsku je niekoľko ministerstiev zapojených do vykonávania vnútroštátnych právnych predpisov a medzinárodných aktivít v oblasti ručných a ľahkých zbraní. Koordinujúcim orgánom pre vykonávanie a koordináciu medzinárodných aktivít v oblasti ručných a ľahkých zbraní je aj naďalej ministerstvo zahraničných vecí. Ministerstvo vnútra kontroluje vývoz a dovoz ručných a ľahkých zbraní a ministerstvo obrany je zodpovedné za kontrolu dovozu a vývozu ručných a ľahkých zbraní určených na vojenské použitie.

Výročné správy o vývoze a dovoze zbraní sa zverejňujú na internetovej stránke ministerstva obrany. Slovinská colná správa a polícia zodpovedajú za kontrolu štátnych hraníc a hraničných priechodov. Priamo kontrolujú tovar prevážaný cez štátne hranice. V roku 2006 sa polícia zaoberala 238 trestnými činmi nedovolenej výroby a obchodu so zbraňami alebo výbušninami (v roku 2005 to bolo 152) a podala trestné oznámenie na 261 podozrivých osôb (v roku 2005 to bolo 161). V roku 2006 došlo k 22 prípadom trestných činov spáchaných organizovanou zločineckou skupinou, pričom v roku 2005 boli len 4 také prípady. Polícia svojou činnosťou odhalila 192 (127) trestných činov. V roku 2006 polícia zlikvidovala 637 kusov zhabaných strelných zbraní. 72 kusov z celkového zhabaného množstva sa venovalo národnému múzeu súčasnej histórie.

Prebiehajú pravidelné stretnutia a koordinácia medzi ministerstvami v oblasti ručných a ľahkých zbraní, ktorých sa každé ministerstvo aktívne zúčastňuje podľa svojich právomocí.

Slovinsko prijalo základné právne predpisy v oblasti ručných a ľahkých zbraní v 90. rokoch. V roku 2005 sa v národnej správe o vykonávaní akčného programu OSN uviedlo komplexné zhrnutie vnútroštátneho právneho rámca v oblasti ručných a ľahkých zbraní. Odvtedy a konkrétne v roku 2006 sa neprijali žiadne nové právne predpisy. Ministerstvo vnútra však formálne podalo ministerstvu spravodlivosti iniciatívu na zmenu a doplnenie článku 310 trestného zákona – nedovolená výroba a obchod so zbraňami alebo výbušninami, aby sa zahrnula uplatniteľnosť trestného zákona mimo územia Slovinska na údajné objednanie trestného činu tohto typu. Odôvodnenie takejto zmeny a doplnenia trestného zákona spočíva v tom, že takýto trestný čin sa môže spáchať, ak páchateľ nezákonne „vnesie“ zbrane na územie Slovinskej republiky a/alebo zasiahne do opätovného predaja zbraní zo zahraničia. Navrhované zmeny a doplnenia trestného zákona by mali začať prechádzať legislatívnym postupom v roku 2007.

ŠPANIELSKO

Najnovšie udalosti v oblasti právnych predpisov sú:

a) 12. januára 2006 bol zavedený príkaz ITC/60/2006 s cieľom aktualizovať prílohu I kráľovského dekrétu 1782/2004 z 30. júla o úprave kontroly medzinárodného obchodu s obrannými materiálmi, iným materiálom a tovarom s dvojakým použitím a vložiť do nej zmeny kontrolných zoznamov dohodnuté v príslušných medzinárodných zoznamoch munície (t. j. v rámci režimu kontroly raketových technológií a Wassenaarskeho usporiadania).

b) V októbri 2005 španielsky parlament vyzval vládu, aby v priebehu roka vydala zákon o obchodovaní so zbraňami. Zdokonalí ustanovenia vyššie uvedeného kráľovského dekrétu 1782/2004 z 30. júla. Nový zákon by mal naplniť a výslovne odkazovať na Akčný program OSN na prevenciu nedovoleného obchodovania s ručnými a ľahkými zbraňami vo všetkých jeho aspektoch, boj proti nemu a jeho odstraňovanie a súvisiace rezolúcie VZ OSN, ako aj Protokol proti nezákonnej výrobe a obchodovaniu so strelnými zbraňami, ich súčasťami a komponentmi a strelivom doplňujúci Dohovor OSN proti nadnárodnému organizovanému zločinu (prijatý VZ OSN 31. mája 2001), viac známy ako „Protokol OSN o strelných zbraniach“. Na základe uvedenej žiadosti parlamentu španielsky kabinet 29. decembra 2006 schválil návrh nového zákona o medzinárodnom obchode s obrannými materiálmi a tovarom s dvojakým použitím. Tento návrh je v súčasnosti predmetom skúmania a zmien a doplnení v parlamente a predpokladá sa, že nadobudne účinnosť v polovici roka 2007. Najdôležitejšie znaky návrhu možno zhrnúť takto: — V prvom rade sa daný predmet upraví zákonnou normou, čo umožní účinnejšiu kontrolu. — Po druhé, zákonom sa aktualizujú nové nariadenia o medzinárodnom obchode s obrannými materiálmi a tovarom s dvojakým použitím v súlade so záväzkami Španielska na medzinárodných fórach a v režimoch proti šíreniu zbraní. — Po tretie, nový zákon rozšíri rozsah kontrol na všetky druhy strelných zbraní vrátane loveckých a športových zbraní, ich súčasti a komponenty a muníciu v súlade s rezolúciou Valného zhromaždenia OSN proti nezákonnej výrobe strelných zbraní, ich súčastí a komponentov a munície a obchodovaniu s nimi. — Po štvrté, zákon sa výslovne hlási k ôsmim kritériám Kódexu správania EÚ pri vývoze zbraní, ako aj ku kritériám prijatým OBSE pre operácie s ručnými a ľahkými zbraňami. — Nakoniec texty právnych predpisov obsahujú výslovný záväzok podnecovať a účastniť sa v regionálnych a medzinárodných procesoch zameraných na väčšiu kontrolu obchodovania so zbraňami, najmä prijať medzinárodnú Zmluvu o obchodovaní so zbraňami (Arms Trade Treaty – ATT). V tomto smere je potrebné pripomenúť, že Španielsko je jedným zo 117 štátov podieľajúcich sa na projekte schválenom v októbri 2006.

c) Španielsko počas roku 2006 dokončilo vnútroštátny ratifikačný proces pre prijatie Protokolu OSN o strelných zbraniach a 9. februára 2007 uložilo u generálneho tajomníka OSN nástroj o pristúpení. Protokol nadobudol pre Španielsko platnosť 11. marca 2007.

Odborná príprava správnych orgánov, orgánov činných v trestnom konaní a justičných orgánov

Španielske orgány činné v trestnom konaní i naďalej, rovnako ako v minulých rokoch, organizujú kurzy a semináre o trestnoprávnej úprave v oblasti strelných zbraní a výbušnín a o používaní informačných technológií na kontrolu zbraní a výbušnín. Ide o pravidelné semináre, ktoré majú zlepšiť znalosť pravidiel a právnej úpravy prevencie nedovoleného obchodovania so zbraňami a boja proti nemu a s cieľom obnoviť a aktualizovať znalosti policajných úradníkov príslušných orgánov v tejto oblasti.

Ďalšie iniciatívy a aktivity

V právnom rámci Dohovoru o vzájomnom uznávaní skúšobných značiek ručných palných zbraní z júla 1969 a v súlade s ustanoveniami prijatými jeho výkonným orgánom, Medzinárodnou stálou komisiou na skúšky ručných palných zbraní (CIP) španielsky národný oficiálny overovací orgán „Banco Oficial de Pruebas de Armas de Eibar (BOPE)“ označil všetky prenosné zbrane určené na civilné účely vyrobené v Španielsku počas roka 2006. Označovanie zbraní je jednou z činností odporúčaných na zabezpečenie vystopovania a stíhanie nedovoleného obchodovania s ručnými a ľahkými zbraňami v budúcnosti; značka obsahuje tieto informácie: názov výrobcu, poradové číslo zbrane, rok výroby a značku a logo BOPE. V Španielsku sa v roku 2006 vyrobilo 280 pištolí, 22 942 pušiek (tieto čísla zahŕňajú ľahké guľomety) a 28 138 brokovníc, ktoré boli všetky označené BOPE. Okrem toho BOPE zničil 1 276 prenosných zbraní (najmä pištolí a revolverov).

Príslušné španielske orgány koordinované Centrálnou inšpekciou pre zbrane a výbušniny pri Guardia Civil (španielsky ústredný orgán pre administratívnu kontrolu strelných zbraní) v roku 2006 zhabali 7 015 nelegálnych strelných zbraní. V súčasnosti majú španielske úrady na sklade celkom 291 196 strelných zbraní rôznych druhov (založených, zaistených a skonfiškovaných); v roku 2006 sa 22 392 strelných zbraní vydraží a ďalších 40 772 sa zničí.

Počas roku 2006 vykonali španielske orgány 23 727 kontrol v zariadeniach, v ktorých sa vyrábajú alebo uskladňujú strelné zbrane a/alebo výbušniny (vrátane tovární, komerčných organizácií, zariadení na športovú streľbu, súkromných bezpečnostných služieb atď.); z toho 8 071 kontrol bolo vykonaných v zariadeniach súvisiacich so strelnými zbraňami a 15 656 kontrol v zariadeniach vyrábajúcich alebo skladujúcich výbušniny.

Španielski colní a daňoví úradníci okrem toho niekoľkokrát navštívili prístavy a letiská v rámci svojho programu boja proti pašovaniu zbraní pri vývoze.

ŠVÉDSKO

Právne predpisy o ručných a ľahkých zbraniach boli zmenené a doplnené v niektorých bodoch, okrem iného prestanú byť utajované informácie o kontaktných údajoch obchodníkov so zbraňami v registri sprostredkovateľov zbraní.

Podľa novej vyhlášky, ktorá nadobudla účinnosť 1. júla 2006, sú švédske colné orgány povinné informovať švédsku políciu o všetkých zbraniach, ktoré prejdú štátnou hranicou do Švédska.

Koncom roku 2006 parlament schválil právne predpisy o časovo obmedzenej amnestii pre strelné zbrane, ktorý nadobudol účinnosť 1. marca 2007. Amnestia bola účinná od 1. marca do 31. mája 2007. Cieľom týchto právnych predpisov je znížiť počet nelegálne držaných a neregistrovaných zbraní vo Švédsku.

EURÓPSKA ÚNIA

V roku 2006 bola vykonaná smernica o posudzovaní bezpečnosti zahraničných lietadiel (SAFA) a boli predložené tri legislatívne návrhy upravujúce regulačné opatrenia na území EÚ:

— aktualizácia smernice ES o zbraniach (91/477),

— návrh smernice ES o strelných zbraniach na účely vykonávania Protokolu OSN o strelných zbraniach,

— oznámenie Komisie týkajúce sa opatrení na zaistenie väčšej bezpečnosti pri výbušninách, rozbuškách, zariadeniach používaných na výrobu bômb a strelných zbraniach v EÚ.

II. SNAHY O MEDZINÁRODNÉ VYKONÁVANIE V ROKU 2006

RAKÚSKO

OBSE

Rakúsko podporovalo ďalšie vykonávanie dokumentov OBSE o RĽZ, ako aj o zásobách konvenčnej munície. Rakúsko organizovalo prvú prezentáciu Stratégie EÚ na boj proti nedovolenému hromadeniu RĽZ a ich munície a nedovolenému obchodovaniu s nimi v rámci bezpečnostného dialógu Fóra pre bezpečnostnú spoluprácu OBSE 29. marca 2006. Cieľom tohto úsilia bolo predovšetkým oboznámiť zúčastnené štáty s právnym rámcom a činnosťami, ako aj s projektmi EÚ týkajúcimi sa RĽZ, a ďalej položiť pre zlepšenú koordináciu a spoluprácu medzi OBSE a EÚ s cieľom zabezpečiť, aby sa silné stránky a rozdielne kapacity využili nákladovo čo najefektívnejšie a predišlo sa dvojnásobnému vynakladaniu úsilia.

Rada euroatlantického partnerstva (EAPC)

Rakúsko finančne podporilo projekt likvidácie RĽZ a MANPADS v Kazachstane. Projekt vedený USA sa začal v apríli 2006.

Vykonávanie projektu likvidácie RĽZ, MANPADS a munície na Ukrajine spolufinancovaného Rakúskom pokračovalo v roku 2006.

Organizácia Spojených národov

Na 61. zasadnutí Valného zhromaždenia OSN sa Rakúsko spolupodieľalo na týchto rezolúciách týkajúcich sa RĽZ:

„Pomoc štátom pri obmedzovaní nedovoleného obchodovania s ručnými a ľahkými zbraňami a pri ich zbere“, „Problémy spôsobené zhromažďovaním zásob konvenčnej munície“. Rakúsko hlasovalo za rezolúciu „Nedovolené obchodovanie s ručnými a ľahkými zbraňami vo všetkých jeho aspektoch“.

BELGICKO

Belgicko podporilo viacero projektov vo svete v oblasti RĽZ, a to:

Afrika

Južná Afrika – 216 700 EUR – Safer Africa

Projekt zameraný na zvýšenie a posilnenie spôsobilostí polície pri presadzovaní práva v Južnej Afrike znižovaním počtu ľahkých zbraní v rizikových oblastiach.

Burundi – Konžská demokratická republika – Rwanda – 400 000 EUR – RECSA-GRIP

Projekt s názvom „Budovanie podpory a kapacít pre rozvoj národných akčných plánov týkajúcich sa ručných a ľahkých zbraní v Burundi, Rwande a Konžskej demokratickej republike“.

Latinská Amerika

Kostarika, Panama, Nikaragua, Salvádor, Honduras, Guatemala – 107 800 EUR – nadácia Arias

Projekt zameraný na zvýšenie povedomia najzraniteľnejších členov spoločnosti (mladých) v týchto šiestich krajinách o vplyve strelných zbraní na ich život prostredníctvom aktivít na zvyšovanie povedomia v stredných školách.

Brazília – 70 467 EUR – UNODC

Projekt určený na posilnenie úsilia komunity federálneho dištriktu (Brasilia) predchádzať násiliu spôsobeného drogami a šírením zbraní.

Ázia

Bangladéš, Nepál, Srí Lanka – 100 000 EUR – Safer World

Projekt určený na posilnenie kapacít vládnych orgánov a občianskej spoločnosti pre boj proti šíreniu ľahkých zbraní v Bangladéši, Nepále a Srí Lanke (uplatňovanie Akčného programu OSN o ručných zbraniach).

Východná a juhovýchodná Európa

Bielorusko – 55 370 EUR – OBSE

Posilnenie kapacít v oblasti riadenia a bezpečnosti zásob ľahkých zbraní.

Kosovo – 94 543 EUR – KOSSAC

Projekt UNDP s názvom „KOSSAC“: Kosovská iniciatíva na kontrolu ručných zbraní (Kosovo Small Arms Control Iniciative).

Ukrajina – 25 000 EUR

Obnova a ochrana oblasti v okolí skladu munície v Novobohdanivke.

BULHARSKO

Bulharsko financovalo projekt likvidácie 1 897 ručných a ľahkých zbraní, ktoré boli v nelegálnej držbe civilných osôb a následne skonfiškované Ministerstvom vnútra Čiernej Hory. Bulharsko darovalo Ministerstvu vnútra Čiernej Hory 7 588 USD na dokončenie projektu. Likvidácia bola dokončená 28. februára 2006.

V roku 2006 bolo Bulharsko hostiteľom medzinárodného seminára s názvom „Kontrola vývozu predmetov s dvojakým použitím“: Podporné činnosti priemyslu (Sofia, 22. – 23. máj 2006). Seminár v Sofii v roku 2006 bol súčasťou pokračujúceho vykonávania spoločného akčného plánu Maďarska a Bulharska v rámci programu podporných činností Austrálskej skupiny zameraného na nezúčastnené štáty.

Seminár v Sofii bol príležitosťou pre výmenu informácií, skúseností a školení v podobe prezentácií a interaktívnych diskusií pre účastníkov z Albánska, Bosny a Hercegoviny, Chorvátska, Bývalej juhoslovanskej republiky Macedónsko, Srbska a Čiernej Hory.

Na základe svojej politiky čo najviac pomáhať partnerským krajinám NATO pri riešení problémov s bezpečnosťou a obranou sa Bulharsko v roku 2006 zúčastnilo 9 z 10 súčasných projektov trustového fondu NATO/PFP. Päť z týchto projektov bolo určených na zber a likvidáciu RĽZ.

1. Trustový fond Srbsko a Čierna Hora II na účely likvidácie 1 320 620 nášľapných mín v Srbsku a Čiernej Hore: 30 000 EUR.

2. Trustový fond Ukrajina II na likvidáciu munície, RĽZ a MANPADS na Ukrajine: 25 000 EUR.

3. Trustový fond na zničenie RĽZ a MANPADS v Kazachstane: 10 226 EUR.

4. Trustový fond Albánsko II na likvidáciu munície pre RĽZ v Albánsku: 25 000 EUR.

5. Trustový fond pre odmínovanie 569 hektárov zamínovanej pôdy a zneškodnenie nevybuchnutej munície v Azerbajdžane: 15 000 EUR.

Bulharské ministerstvo obrany informovalo o tom, že úlohy bulharských ozbrojených síl zúčastnených na operáciách na udržanie mieru v roku 2006 nezahŕňali zber a likvidáciu RĽZ.

CYPRUS

Cyprus sa aktívne zúčastňuje na činnostiach OSN a OBSE v tejto oblasti.

Konkrétne Cyprus poskytuje OSN správy o vykonávaní akčného programu Organizácie Spojených národov na prevenciu nedovoleného obchodovania s ľahkými a ručnými zbraňami vo všetkých jeho aspektoch, boj proti nemu a jeho odstraňovanie. Okrem toho poskytol (na základe rozhodnutia 124/2004) UNHCHR informácie o prevencii porušovania ľudských práv spôsobeného dostupnosťou a zneužívaním RĽZ.

Cyprus poskytol OBSE informácie o národných praktikách a postupoch pre vývoz konvenčných zbraní a súvisiacej technológie (fsc.del/269/06, 27.6.2006), o transferoch konvenčných zbraní (FSC. DEL/432/06, 26.9.2006) a o RĽZ (FSC. DEL/14/07, 24.1.2007).

ČESKÁ REPUBLIKA

Česká republika sa aktívne zúčastňuje na vykonávaní akčného programu OSN proti nedovolenému obchodovaniu s RĽZ. V roku 2006 Česká republika prispela 1 000 000 CZK (47 308,17 USD = 34 910 EUR) na činnosť Trustového fondu pre upevnenie mieru praktickými opatreniami na odzbrojenie. Táto suma bude použitá na podporu druhej etapy databázy SACA, ktorá sa uskutoční od novembra 2006 do novembra 2007. Jedným z hlavných cieľov databázy CASA je monitorovanie vykonávania akčného programu OSN jednotlivými členskými štátmi OSN.

Medziagentúrna koordinácia sa v roku 2006 sústredila najmä na prípravu Konferencie o preskúmaní akčného programu OSN proti nedovolenému obchodovaniu s RĽZ (2006) a na vykonávanie mnohostranných nástrojov označovania a sledovania. Náležitá pozornosť sa venovala aj rokovaniu na iných príslušných mnohostranných fórach (prvý výbor Valného zhromaždenia OSN, OBSE, Wassenaarské usporiadanie).

Česká republika okrem iného spolupracovala s národnými úradmi Interpolu v Lime a Wiesbadene v 147 prípadoch týkajúcich sa 1 791 zbraní.

DÁNSKO

Dánske orgány činné v trestnom konaní sa podieľajú na rôznych medzinárodných a regionálnych iniciatívach, ktoré sa týkajú kontroly zbraní a problematiky nedovoleného obchodovania so zbraňami.

Od novembra 2006 sa dánska polícia v rámci jednotiek Baltského mora zúčastnila operácie Crossfire II týkajúcej sa pašovania zbraní.

Dánsko podporuje odzbrojovanie, demobilizáciu, reintegráciu a rehabilitáciu bývalých bojovníkov v Libérii prostredníctvom trustového fondu UNDP v celkovej výške 2,7 milióna EUR (2004 – 2006).

Dánsko podporuje odzbrojovanie, demobilizáciu, reintegráciu a rehabilitáciu bývalých bojovníkov v Afganistane prostredníctvom trustového fondu UNDP v celkovej výške 1,1 milióna EUR (2005 – 2006).

ESTÓNSKO

Estónski vojaci v Iraku v roku 2006 niekoľkokrát zhabali zbrane a muníciu počas hliadkových operácií. Operácie sa vykonávali v spolupráci s pozemnou ozbrojenou jednotkou USA a Iraku.

FÍNSKO

— Fínsko v roku 2006 podporilo Program ručných zbraní ECOWAS (ECOWAS Small Arms Programme – ECOSAP) sumou 250 000 EUR. Obdobná suma bude vyplatená v rokoch 2007 a 2008, čím fínska podpora dosiahne výšku 750 000 EUR;

— príspevok pre misiu OBSE v Moldavskej republike na likvidáciu nadbytočných a zastaraných zásob munície (spolu 160 000 EUR),

— príspevok na program RĽZ a konvenčnej munície OBSE v Tadžickej republike, II. etapa pokrývajúca obnovu muničných skladov v šiestich lokalitách (spolu 100 000 EUR),

— finančná podpora projektu RĽZ spravovaného UNDP v Albánsku. Projekt začal ako výmena zbraní za rozvoj s cieľom získať protiprávne držanú muníciu a ručné zbrane odcudzené z armádnych skladov počas krízy koncom 90. rokov 20. storočia. Zber bol umožnený zákonmi o amnestii prijatými vládou. Projekt bol neskôr rozšírený na rozvoj vzťahov medzi políciou a obyvateľstvom s cieľom budovať dôveru medzi orgánmi činnými v trestnom konaní a verejnou službou a bežnými občanmi. Fínsko financovalo projekt do roku 2006, keď skončil.

Ďalšie iniciatívy:

Fínsko prispelo k procesu odzbrojovania v rámci mandátu Acehskej pozorovateľskej misie (APM) vyslaním 11 odborníkov. Ich výdavky boli približne 545 000 EUR. Odzbrojovanie Hnutia za slobodný Aceh (GAM) začalo 15. septembra 2005, prebiehalo v štyroch etapách a skončilo 31. decembra 2005. Podľa memoranda o porozumení medzi vládou Indonézskej republiky a GAM sa GAM zaviazalo vyradiť za pomoci Acehskej pozorovateľskej misie z prevádzky všetky zbrane, muníciu a výbušniny nachádzajúce sa v držbe účastníkov hnutia. GAM odovzdalo APM 840 zbraní, čím sa úspešne skončil proces odzbrojovania. Všetky vyradené zbrane boli zničené.

FRANCÚZSKO

Organizácia Spojených národov: v roku 2006 Francúzsko prispelo do osobitného fondu Strediska Organizácie Spojených národov pre mier a odzbrojenie v Afrike v Lomé (UNREC) (77 000 EUR).

ECOWAS: Francúzsko sa zúčastnilo programu podpory kontroly ľahkých zbraní v členských štátov ECOWAS (260 000 USD).

Tadžikistan: od septembra 2005 do apríla 2006 boli vyslaní 4 francúzski odborníci do Tadžikistanu (odborná príprava, dohľad nad tvorbou zásob, kontrola operácií likvidácie nestabilnej munície) ako súčasť operácií vykonávaných po záštitou OBSE.

Ukrajina: Účasť na hodnotiacej a poradnej misii týkajúcej sa dekontaminácie (likvidácia nadbytočných zásob munície) v lokalite Novobogdanivka (Ukrajina) v máji 2006. Misia odbornej prípravy odborníkov pre zneškodňovanie bômb na účely likvidácie nadbytočných zásob munície na Ukrajine (3 odborníci) od septembra do októbra 2006.

Libanon: v marci 2006 bol vykonaný bezpečnostný audit zásob munície libanonských ozbrojených síl. Po audite poskytli armádni odborníci na nakladanie s bombami školenie libanonským ozbrojeným silám.

NEMECKO

Nemecko prispieva na projekty a činnosti v oblasti RĽZ vrátane ich munície v rámci rôznych inštitúcií a organizácií a v spolupráci s nimi. Väčšina týchto činností sa vykonáva vo väčšom časovom rozpätí ako jeden kalendárny rok. Kľúčové iniciatívy v roku 2006 boli tieto:

Afganistan (2004 –)

Nemecko od roku 2004 podporuje procesy DD&R a DIAG v Afganistane spolufinancovaním zneškodňovania a likvidácie nadbytočných zbraní a munície. Celkový rozpočet: 3 000 000 EUR.

Albánsko (2006)

Nemecko v roku 2006 podporilo trustový fond Partnerstva za mier NATO na likvidáciu RĽZ, MANPADS a munície v Albánsku. Príspevok: 107 000 EUR.

Angola (2003 – 2006)

Nemecko podporuje sociálnu a hospodársku reintegráciu bývalých bojovníkov a ich rodín v Angole. Na účely trvalo udržateľnej reintegrácie bol použitý prístup založený na spolupráci s miestnymi spoločenstvami. Opätovné osídľovanie sa spája s programami rozvoja v oblasti vidieka a poľnohospodárstva. Program tiež zahŕňa obnovu ciest, a tým vytvára pracovné príležitosti pre prijímajúce spoločenstvá a bývalých bojovníkov. Posilňujú sa schopnosti miestnych vládnych orgánov a miestnej správy rozvíjať a vykonávať programy reintegrácie. Celkový rozpočet: 11 990 332 EUR.

Burundi (2003 – 2007)

Nemecko podporuje burundský národný program demobilizácie a reintegrácie. Projekt má štyri hlavné zložky: posilnenie komunálnych reintegračných štruktúr, oživenie poľnohospodárskej výroby, tvorba príjmov a obnova infraštruktúry. Celkový rozpočet: 15 940 000 EUR.

Kambodža (2006 –)

2. Nemecko vykonalo hodnotiacu návštevu v decembri 2006 s cieľom preskúmať problematiku zásob munície a vypracovať návrh projektu určeného na zlepšenie riadenia a bezpečnosti zásob, ako aj likvidáciu nadbytočnej munície, ktorý by sa vykonával v rokoch 2007 – 2008.

Konžská demokratická republika – DRC (2004 – 2007)

Nemecko podporuje Národný program demobilizácie a reintegrácie (NDRP). Po podpore národného „Comité Technique de Planification et de Coordination“ (CTPC) Nemecko vyhradilo prostriedky na trojročnú spoluprácu s Commission Nationale de Démobilisation et Réinsertion (CONADER). Celkový rozpočet: 2 500 000 EUR.

Konžská demokratická republika – DRC (2005 – 2011)

Nemecko podporuje sociálnu a hospodársku reintegráciu detí a mladistvých, ktorí boli v minulosti zapojení do ozbrojených síl v provincii Maniema v DRC. Celkový rozpočet: 12 000 000 EUR.

EAC (2004 –)

Nemecko podporuje rozvoj politického, právneho a inštitucionálneho rámca v rámci Východoafrického spoločenstva (East African Community – EAC) na účely kontroly nekontrolovaného šírenia RĽZ. Súčasťou projektu so sekretariátom EAC je organizačný rozvoj s cieľom zriadiť regionálne stredisko kontroly ručných zbraní, zosúladenie politík a právnych predpisov, odborná príprava, rozvoj systematických prístupov hodnotenia problematiky RĽZ, vzdelávanie a zvyšovanie povedomia v spolupráci s organizáciami občianskej spoločnosti v členských štátoch EAC.

Širšia oblasť Veľkých jazier (2003 – 2006)

Nemecko prispelo na Program demobilizácie a reintegrácie pre viacero krajín (Multi-Country Demobilization and Reintegration Programme – MDRP) pre širšiu oblasť Veľkých jazier vedeného trustovým fondom Svetovej banky. Celkový rozpočet: 9 900 000 EUR.

Liga arabských štátov (2004 –)

Nemecko pokračovalo vo svojej spolupráci s Ligou arabských štátov (AL) poskytovaním pomoci pri činnostiach týkajúcich sa RĽZ na rôznych úrovniach. Bolo podporené zasadnutie o ohniskách RĽZ pre účastníkov z krajín ligy. Pokračovalo sa v preklade dokumentov OBSE týkajúcich sa otázok RĽZ do arabského jazyka. Pre pracovníkov sekretariátu AL bol v októbri 2006 zorganizovaný študijný pobyt v Berlíne, Viedni (OBSE) a Geilenkirchene (Overovacie stredisko nemeckých ozbrojených síl). Príkladom konkrétnej spolupráce s členským štátom AL je dvojdňové školenie o riadení a bezpečnosti zásob organizované Nemeckom v septembri 2006 v Tunisku.

Libéria (2005 – 2007)

Nemecko podporuje Národný program demobilizácie a reintegrácie (DDRR). Program poskytuje psycho-sociálnu pomoc obetiam s vojnou súvisiaceho sexuálneho zneužívania v Libérii a podporuje reintegráciu vracajúcich sa utečencov a bývalých bojovníkov prostredníctvom obnovy infraštruktúry náročnej na prácu. Celkový rozpočet: 10 750 000 EUR.

SADC (2004 –)

Nemecko podporuje Juhoafrické rozvojové spoločenstvo (Southern African Development Community – SADC) pri uplatňovaní Protokolu SADC o kontrole strelných zbraní, munície a iných súvisiacich materiálov. V rámci tejto spolupráce Nemecko vyslalo poradcu pre otázky mieru a bezpečnosti s cieľom podporiť zriadenie regionálneho strediska pri sekretariáte SADC. Projekt zahŕňa tieto zložky: zosúladenie politík a právnych predpisov, budovanie kapacít, odbornú prípravu orgánov činných v trestnom konaní a spoluprácu s činiteľmi občianskej spoločnosti.

Rwanda (2003 – 2007)

Nemecko podporuje Rwandskú komisiu pre demobilizáciu a reintegráciu (Rwanda Demobilization and Reintegration Commission – RDRP) a proces sociálnej integrácie bývalých bojovníkov v Rwande. Celkový rozpočet: 8 773 000 EUR.

Senegal (2005 – 2006)

Nemecko podporilo programy pre zvyšovanie povedomia o ručných zbraniach v regióne Casamance. Program je založený na sieti rôznych mimovládnych organizácií, ktoré vypracovali podrobnú stratégiu riešenia problému nekontrolovaného šírenia RĽZ. Činnosť začala v roku 2005 koordinačným seminárom a budovaním kapacít. Hlavným predmetom bolo zvyšovanie povedomia u obyvateľstva a pracovníkov štátnej správy v prihraničnej oblasti.

Sierra Leone (2004 – 2006)

Nemecko podporuje vzdelávanie a odbornú prípravu detí a mladých postihnutých ozbrojeným konfliktom vrátane detí, ktoré boli v minulosti zapojené do ozbrojených síl v Sierra Leone. Celkový rozpočet: 12 000 000 EUR.

Juhovýchodná Európa/RACVIAC (2005 –)

Nemecko pokračovalo v podpore seminárnych činností týkajúcich sa RĽZ v regionálnom stredisku pre kontrolu zbraní. Konkrétne iniciatívy zahŕňajú sprostredkovanie a riadenie zásob.

Uganda (2005 – 2007)

Nemecko podporuje Národné stredisko pre ručné zbrane, ktoré má vykonávať Ugandský národný plán kontroly ručných zbraní v oblastiach budovania kapacít a zvyšovania povedomia. Ugandská vláda v súlade s Akčným programom OSN o ručných zbraniach a inými regionálnymi dohodami, zriadila úrad pre koordináciu kontroly ručných zbraní.

MAĎARSKO

Celosvetové opatrenia

Maďarská republika je zapojená v medzinárodných rokovaniach, ktorých cieľom je prevencia nedovoleného obchodovania s RĽZ, boj proti nemu a jeho odstraňovanie na regionálnej aj medzinárodnej úrovni. Maďarská licenčná politika prísne dodržuje všetky embargá Bezpečnostnej rady OSN a iné embargá vyhlásené Organizáciou pre bezpečnosť a spoluprácu v Európe a Európskou úniou a podporila iné moratóriá, napr. moratórium ECOWAS.

Maďarsko v partnerstve s inými krajinami poskytlo technickú a finančnú pomoc na podporu regionálneho vykonávania opatrení obsiahnutých v akčnom programe OSN. Aktívne sa zúčastnilo v iných činnostiach aj v rámci iných organizácií, napríklad v Partnerstve za mier NATO, Pakte stability pre juhovýchodnú Európu atď.

V rámci Organizácie pre bezpečnosť a spoluprácu v Európe (OBSE) prevzalo Maďarsko niekoľko politických záväzkov týkajúcich sa RĽZ. Dokument OBSE o RĽZ ustanovuje všeobecný rámec pre riešenie problémov súvisiacich s RĽZ vymedzením opatrení, noriem a zásad v týchto oblastiach:

— výroba, označovanie a evidencia,

— spoločné kritériá pre vývoz a kontroly vývozu,

— riadenie zásob, znižovanie nadbytku a likvidácia,

— včasné varovanie, predchádzanie konfliktom, krízové riadenie a obnova po konflikte.

Dodatočné záväzky vzťahujúce sa na osobitné aspekty otázok RĽZ boli vymedzené v týchto dokumentoch OBSE:

— Zásady OBSE pre kontroly vývozu prenosných systémov protivzdušnej obrany,

— Zásady OBSE pre kontrolu sprostredkovania RĽZ,

— Štandardné prvky osvedčení pre konečných užívateľov a overovacie postupy pre vývoz RĽZ.

Zásady OBSE, ktorými sa spravuje transfer konvenčných zbraní, sú tiež relevantné pre kontrolu vývozu zbraní vrátane RĽZ.

Maďarsko sa spolu s Fínskom, Ruskou federáciou, Tureckom a Spojenými štátmi spolupodieľalo na návrhu rozhodnutia o harmonizácii prvkov osvedčení pre konečných užívateľov v rámci OBSE. Rozhodnutie o tejto otázke bolo prijaté 17. novembra 2004.

V roku 2004 Maďarsko v rámci OBSE koordinovalo úsilie reagovať na žiadosti zúčastnených štátov o pomoc týkajúce sa problematiky RĽZ.

V súlade s ustanoveniami dokumentu OBSE o RĽZ si Maďarsko so zúčastnenými štátmi OBSE do 30. júna 2001 vymenilo informácie o vnútroštátnych systémoch označovania. Tieto informácie sa aktualizujú a v prípade potreby odzrkadľujú zmeny vo vnútroštátnych systémoch označovania.

V súlade s ustanoveniami dokumentu OBSE o RĽZ si Maďarsko so zúčastnenými štátmi OBSE každoročne od roku 2002 vymenilo informácie o kategórii, podkategórii a množstve ručných zbraní, ktoré boli identifikované a/alebo zaistené a zničené na ich území počas predchádzajúceho kalendárneho roka, ako aj o vývoze do iných zúčastnených štátov a dovoze z nich.

V súlade s ustanoveniami dokumentu OBSE o RĽZ si Maďarsko so zúčastnenými štátmi OBSE do 30. júna 2001 vymenilo informácie o:

— vnútroštátnych postupoch kontroly výroby ručných zbraní,

— príslušných vnútroštátnych predpisoch a bežnej praxi politiky vývozu, postupoch, dokumentácii a kontrole vnútroštátneho sprostredkovania,

— všeobecné informácie o vnútroštátnom riadení zásob a bezpečnostných postupoch,

— techniky a postupy likvidácie RĽZ.

Tieto informácie sa aktualizujú a v prípade potreby odzrkadľujú zmeny vo vnútroštátnych právnych predpisoch a postupoch.

Regionálne opatrenia

Maďarsko sa zaviazalo k vykonávaniu akčného plánu osobitne určeného na naplnenie potrieb juhovýchodnej Európy s názvom Regionálny vykonávací plán boja proti šíreniu ručných a ľahkých zbraní. Regionálny vykonávací plán je iniciatívou Paktu stability pre juhovýchodnú Európu. Od novembra 2000 sa hlavní aktéri zišli na troch výročných poradných zasadnutiach s cieľom preskúmať regionálne úsilie zastaviť šírenie RĽZ, poučiť sa a vypracovať praktické projekty v rámci Segedínskeho procesu v oblasti ručných zbraní (Szeged Small Arms Process – SSAP). Segedínsky proces v oblasti ručných zbraní je neformálnym fórom, ktoré umožňuje vládam, organizáciám občianskej spoločnosti a medzinárodným organizáciám rozvíjať politiky a praktické projekty, ktoré bojujú proti šíreniu a zneužívaniu RĽZ v rámci juhovýchodnej Európy. SSAP vznikol na základe spoločného podnetu maďarského ministerstva zahraničných vecí (MZV) a Saferworld, nezávislého londýnského think-tanku pre zahraničnú politiku, na konferencii v maďarskom Segedíne v novembri 2000. Od svojho prijatia v novembri 2001 je Regionálny plán vykonávania Paktu stability doplňujúcim rámcom pre spoluprácu medzi vládami a občianskou spoločnosťou.

Medzinárodná a regionálna spolupráca

Maďarské MZV usporiadalo v júni 2003 v maďarskom Segedíne spolu s Ministerstvom zahraničných vecí USA, Úradom pre nešírenie zbraní, Úradom pre spoluprácu v oblasti kontroly vývozu seminár o kontrole vývozu pre krajiny juhovýchodnej Európy. Táto konferencia predstavila základné zložky účinného systému kontroly vývozu a poskytla príležitosť pre diskusiu o regionálnych prístupoch a obavách. Medzi tie druhé patrí najmä otázka, ako riešiť problémy súvisiace s RĽZ v regióne.

V spolupráci s Ministerstvom zahraničných vecí USA, Úradom pre nešírenie zbraní, Úradom pre spoluprácu v oblasti kontroly vývozu maďarské ministerstvo zahraničných vecí usporiadalo 15. – 17. septembra 2003 v Budapešti 5. medzinárodnú konferenciu o kontrolách vývozu. (Táto konferencia bola piatou v sérii podujatí známych ako Oxfordský proces.) Zúčastnilo sa jej vyše 180 pracovníkov z oblasti kontroly vývozu z vyše 40 krajín a predstavitelia mnohostranných režimov kontroly vývozu a priemyslu a komunita mimovládnych organizácií. Jednou z hlavných tém konferencie bola diskusia o nových prístupoch ku kontrole konvenčných zbraní a najmä určitých typov RĽZ, ako napr. MANPADS.

Najdôležitejšia udalosť je tiež výsledkom medzinárodnej spolupráce. Maďarsko vo februári 2006 dokončilo znižovanie počtu/likvidáciu 1 540 kusov MANPADS typu Strela-2. Tento projekt bol čiastočne americkou iniciatívou a spolufinacovali ho USA.

Na účely zistenia totožnosti skupín a jednotlivcov, ktorí sa podieľajú na nedovolenom obchodovaní s RĽZ, spolupracuje maďarská polícia s Interpolom a Europolom a je členom Regionálneho centra SECI pre boj proti cezhraničnej trestnej činnosti s cieľom vypracovať pre juhovýchodné európske krajiny systém výmeny informácií o nedovolenom obchodovaní s RĽZ.

ÍRSKO

— Prostriedky vo výške 500 000 EUR pre Trustový fond Svetovej banky programu demobilizácie a reintegrácie pre viacero krajín na projekty v širšej oblasti Veľkých jazier v Afrike s cieľom riešiť problematiku bývalých bojovníkov.

— Prostriedky vo výške 200 000 EUR pre trustový fond Partnerstva za mier na likvidáciu ručných a ľahkých zbraní na Ukrajine a v Albánsku.

— Prostriedky vo výške 89 000 EUR pre Safer Africa na projekt, ktorého cieľom je obmedzenie šírenia RĽZ v Afrike.

— Prostriedky vo výške 10 000 EUR pre IANSA na účasť na Konferencii OSN o akčnom programe proti nedovolenému obchodovaniu s ručnými a ľahkými zbraňami, ktorá sa uskutočnila v New Yorku v júni a júli 2006.

— Prostriedky vo výške 10 000 EUR pre IANSA na vylepšenie webových stránok IANSA, ktoré sú cenným zdrojom pre tých, ktorí pracujú s problematikou ručných a ľahkých zbraní.

TALIANSKO

V roku 2006 sa Taliansko aktívne zúčastnilo na niekoľkých regionálnych a celosvetových stretnutiach zameraných na výmenu informácií o národných postupoch a určenie spoločných riešení problémov týkajúcich sa nedovoleného obchodovania s ručnými a ľahkými zbraňami.

Taliansko sa zúčastnilo najmä na týchto podujatiach:

— Seminár o obmedzení a kontrole RĽZ v Bosne a Hercegovine organizovaný UNDP (Sarajevo, 21. marca 2006),

— Seminár o sprostredkovateľských činnostiach usporiadaný RACVIAC, OBSE, Nemeckom, Holandskom a Nórskom (Zahreb, 29. – 30. marec 2006),

— Osobitné zasadnutie OBSE o ručných a ľahkých zbraniach ako príprava na Konferenciu OSN o preskúmaní akčného programu (Viedeň, 17. mája 2006),

— Seminár o MANPADS usporiadaný Izraelom (Jeruzalem, 5. – 6. apríl 2006),

— Seminár o kontrolách vývozu RĽZ usporiadaný mimovládnymi organizáciami Oxfam, Saferworld a Amnesty International (Brusel, 20. apríla 2006).

Ďalšie iniciatívy

V roku 2006 talianske ozbrojené sily zúčastňujúce sa mnohostranných operácií na zachovanie mieru zozbierali a/alebo zaistili a zničili tieto ručné a ľahké zbrane:

V Iraku:

— 12 útočných pušiek AK 47,

— 4 granátomety RPG,

— 4 odpaľovače rakiet,

— 1 ľahký guľomet,

— 1 mínomet,

— 14 rôznych zbraní.

Medzisúčet: bolo zničených 36 ručných a ľahkých zbraní.

V Kosove:

— 14 útočných pušiek AK 47,

— 28 pušiek,

— 2 karabíny,

— 1 puška M59,

— 6 loveckých pušiek,

— 1 granátomet RPG,

— 7 odpaľovačov rakiet,

— 4 ľahké guľomety,

— 1 RPG 2,

— 2 mínomety,

— 1 mušketa,

— 18 pištolí,

— 575 rôznych zbraní.

Medzisúčet: bolo zničených 658 ručných a ľahkých zbraní.

V Bosne:

— 82 pušiek,

— 9 odpaľovačov rakiet,

— 115 rôznych zbraní.

Medzisúčet: bolo zničených 207 ručných a ľahkých zbraní.

Celkom: bolo zničených 901 ručných a ľahkých zbraní.

LOTYŠSKO

Ministerstvo zahraničných vecí Lotyšskej republiky v septembri 2006 v spolupráci s Národným úradom USA pre jadrovú bezpečnosť usporiadalo pre lotyšské podniky a úradníkov kontroly vývozu seminár „Vývoj kontroly vývozu z hľadiska EÚ a z globálneho hľadiska“. Účastníkom boli poskytnuté aktuálne informácie o súčasnej právnej úprave a postupoch v oblasti kontroly zbraní v Lotyšskej republike.

LITVA

a. Medzinárodné záväzky v oblasti podávania správ

Litva predložila v roku 2006 tieto národné správy a dotazníky:

— dobrovoľná správa v rámci Akčného programu OSN proti nedovolenému obchodovaniu s ručnými a ľahkými zbraňami,

— informácia pre Register konvenčných zbraní OSN,

— výročná správa podľa Kódexu správania EÚ pri vývoze zbraní,

— výročná informácia o dovoze a vývoze RĽZ a o RĽZ identifikovaných ako nadbytok a/alebo zaistených a zlikvidovaných podľa dokumentu OBSE o RĽZ,

— dotazník OBSE o politike a/alebo vnútroštátnej praxi a postupoch pre vývoz konvenčných zbraní a súvisiacej technológie,

— pravidelné správy o vývoze zbraní a tovarov s dvojakým použitím podľa Wassenaarskeho usporiadania,

— národná správa o kontrole vývozu MANPADS podľa Wassenaarskeho usporiadania,

— dotazník UNIDIR, UNDDA a dotazník Prieskumu o ručných zbraniach týkajúci sa nedovoleného sprostredkovania ručných zbraní.

b. Medzinárodná pomoc

Litva prispela sumou 10 000 EUR na projekt OBSE/EÚ, ktorého cieľom je vyčistenie miesta nehody skladu munície v Novobogdanivke na Ukrajine.

LUXEMBURSKO

Luxemburské orgány v rokoch 2001 až 2004 financovali projekt Európskeho inštitútu pre výskum mieru a bezpečnosti a informácie o nich (European Institute for Research and Information on Peace and Security (GRIP) na posilnenie africkej siete mimovládnych organizácií pre prevenciu konfliktov a budovanie mieru. Projekt zahŕňa zriadenie siete mimovládnych organizácií strednej a západnej Afriky, ktoré sa zaoberajú mierovou kultúrou, nastolovaním mieru a bojom proti šíreniu ručných zbraní. Celková výška príspevku na tento projekt dosahuje 223 000 EUR. GRIP-u bol v roku 2006 priznaný dobrovoľný príspevok vo výške 15 000 EUR.

MALTA

Regionálna úroveň

Malta sa zúčastňuje na predkladaní výročných správ v rámci výmeny informácií o ručných a ľahkých zbraniach OBSE v súlade s dokumentom OBSE o RĽZ, ako aj v rámci výmeny informácií o transferoch konvenčných zbraní a vojenských informácií OBSE. Malta sa ako členský štát EÚ pravidelne zúčastňuje zasadnutí pracovnej skupiny Rady EÚ pre kontrolu vývozu zbraní, ktoré okrem iného zahŕňajú rokovania o preskúmaní Kódexu správania EÚ pri vývoze zbraní.

Celosvetová úroveň

Malta v plnom rozsahu uplatňuje a prostredníctvom vnútroštátnych právnych predpisov vykonáva ustanovenia o embargách vzťahujúcich sa na zbrane prijaté Bezpečnostnou radou Organizácie Spojených národov a podporuje rezolúcie Valného zhromaždenia OSN týkajúce sa otázok konvenčných zbraní, nedovoleného obchodovania s ručnými a ľahkými zbraňami, transparentnosti v zbrojení a transparentnosti vojenských výdavkov. Malta taktiež každoročne predkladá národnú správu v súlade s rezolúciou Valného zhromaždenia OSN „Transparentnosť v zbrojení“.

Malta sa v apríli 2005 stala zúčastneným štátom Wassenaarskeho usporiadania kontrol vývozu konvenčných zbraní a tovaru s dvojakým použitím.

Malta naďalej so záujmom sleduje a plne podporuje návrh právne záväznej zmluvy o obchodovaní so zbraňami, ktorou by sa ustanovili spoločné medzinárodné normy pre obchodovanie so všetkými konvenčnými zbraňami a o ktorej by sa malo rokovať v rámci Organizácie Spojených národov. Pokiaľ ide o sprostredkovanie RĽZ, Malta sa nazdáva, že v tejto oblasti je potrebné množstvo ďalšej práce na celosvetovej úrovni. Kontrola sprostredkovania má naďalej vysokú prioritu, keďže nedovolené sprostredkovanie a obchodovanie s RĽZ sa považujú za jeden z hlavných faktorov živiacich nedovolený svetový obchod.

Malta tiež v plnom rozsahu podporuje vykonávanie Akčného programu OSN o RĽZ z roku 2001 a bude sa snažiť o úspešné výsledky Konferencie o preskúmaní akčného programu OSN na prevenciu nedovoleného obchodovania s ručnými a ľahkými zbraňami vo všetkých jeho aspektoch, boj proti nemu a jeho odstraňovanie. Malta sa zaviazala k činnosti proti šíreniu a zneužívaniu ručných a ľahkých zbraní a uvítala prijatie medzinárodného nástroja, ktorý má štátom umožniť včas a spoľahlivo identifikovať a sledovať nedovolené ručné a ľahké zbrane, na 60. zasadnutí Valného zhromaždenia OSN a bude sa snažiť zabezpečiť, aby bol tento medzinárodný nástroj právne záväzný. Malta tiež podporila rezolúciu VZ OSN 60/68 o vysporiadaní sa s negatívnym vplyvom nedovolenej výroby, transferu a obehu ručných a ľahkých zbraní a ich nadmerného hromade